text:
KAPITTUL TÓLV
Hann varð uggaður av Gudi
1, 2. Hvat fór fram tann mest hendingaríka dagin í lívi Eliasar?
ELIAS rann í regninum, meðan myrkrið legði seg. Teinurin til Jizre’el var langur, og Elias var ikki ungur longur. Men kortini rann hann uttan at møðast, tí „hond [Jehova]“ var yvir honum. Hann hevði allarhelst ongantíð upplivað eina slíka megi streyma gjøgnum kroppin á sær. Hann hevði enntá lagt stríðsvognin hjá Akabi aftur um seg! — Les Fyrru Kongabók 18:46.
2 Nú lá leiðin opin fyri honum. Ímynda tær Elias koma rennandi í oysandi regninum. Hann hevur allarhelst hugsað um alt tað, sum var farið fram henda mest hendingaríka dagin í lívi hansara. Tað, sum var hent, var av sonnum ein stórsigur hjá Jehova og tí sonnu tilbiðjanini. Vindbarda Karmelsfjall, har Jehova við Eliasi hevði framt tað stóra undrið, sum vísti, at ba’alsdýrkanin var følsk, var nú langt burturi og hómaðist neyvan í illveðrinum. Hundraðtals ba’alsprofetar vóru avdúkaðir sum óndir svíkjarar, og teir vóru av røttum fyribeindir. Síðani bað Elias Jehova gera enda á turkinum, sum hevði herjað landið í hálvtfjórða ár. Og regnið kom! — 1 Kong. 18:18-45.
3, 4. (a) Hví man Elias hava havt góðar vónir, meðan hann rann til Jizre’el? (b) Hvørjar spurningar fara vit at kanna?
3 Meðan Elias rann teir 30 kilometrarnar til Jizre’el við rununi spruttandi upp eftir beinunum, hevði hann helst góðar vónir. Hann hugsaði kanska, at nú var endiliga vend komin í. Nú mátti Akab broyta seg! Eftir tað, hann hevði verið vitni til, skuldi tað verið eyðsæð, at hann mátti gevast við ba’alsdýrkanini, forða Jesabel drotning í hennara óndu gerðum og steðga atsóknini ímóti tænarum Jehova.
4 Tá ið alt tykist at ganga eftir vild, er tað bara natúrligt at hava góðar vónir um framtíðina. Vit ímynda okkum kanska, at nú fara okkara umstøður at batna, og at okkara størstu trupulleikar langt um leingi eru loystir. Var tað soleiðis, Elias hugsaði, er tað einki løgið, tí hann „var menniskja undir somu korum sum vit“. (Ják. 5:17) Men í roynd og veru hevði Elias minni enn so vunnið á øllum sínum trupulleikum. Satt at siga fór Elias bert fáar tímar seinni at verða so óttafullur og niðurboygdur, at hann bara ynskti sær deyðan. Hvussu bar tað til, og hvussu hjálpti Jehova honum at styrkja sína trúgv og sítt dirvi? Latið okkum vita.
Tað gekk ikki sum væntað
5. Fekk Akab størri virðing fyri Jehova eftir tað, sum var hent á Karmelsfjalli, og hvussu vita vit tað?
5 Sást nakað tekin um, at Akab var ein broyttur maður, tá ið hann kom til kongsborgina í Jizre’el? Vit lesa: „Akab segði nú Jesabel frá øllum, ið Elias hevði gjørt, og hvussu hann hevði dripið allar profetarnar við svørði.“ (1 Kong. 19:1) Legg til merkis, at Akab einki nevndi um Jehova, Gud Eliasar, tá ið hann segði frá, hvat var farið fram henda dagin. Av tí at Akab ikki var ein andaligur maður, dugdi hann bert at síggja hesi stóru undrini úr einum menniskjaligum sjónarhorni — sum nakað, „ið Elias hevði gjørt.“ Eitt er vist, hann hevði ikki lært at virða Jehova Gud. Og hvat gjørdi hevndarhugaða kona hansara?
6. Hvørji boð sendi Jesabel Eliasi, og hvat lá í teimum?
6 Jesabel varð fúkandi óð! Frá sær sjálvari í øði sendi hon Eliasi hesi boð: „Gudarnir lati mær gangast illa bæði nú og hereftir, um eg ikki um hesa tíðina í morgin geri við lív títt, sum gjørt er við lív teirra!“ (1 Kong. 19:2) Hetta var ein deyðshóttan av ringasta slag. Við øðrum orðum svór Jesabel, at hon sjálv skuldi doyggja, um Elias ikki var dripin innan eitt samdøgur fyri at hevna ba’alsprofetarnar. Ímynda tær, at Elias verður vaktur í herbergi sínum í Jizre’el hesa illveðursnáttina — bert fyri at hoyra tey ræðuligu orðini frá boðberanum hjá drotningini. Hvussu ávirkaði tað Elias?
Mótleysur og óttafullur
7. Hvussu ávirkaði hóttanin hjá Jesabel Elias, og hvat gjørdi hann?
7 Hevði Elias havt nakra vón um, at stríðið ímóti ba’alsdýrkanini var um at vera av, skilti hann brádliga, at so var ikki. Jesabel læt seg ikki ræða. Ein rúgva av øðrum trúføstum profetum vóru longu dripnir eftir hennara boðum, og nú tóktist hann at vera hin næsti í røðini. Hvussu ávirkaði henda hóttanin Elias? Bíblian sigur: „Tá fall ræðsla á hann.“ Sá Elias fyri sær tann ræðuliga deyðan, sum Jesabel ætlaði honum? Dvøldi hann við slíkar tankar, er tað ikki løgið, at hann misti mótið. Hvussu var og ikki, ’helt hann avstað fyri at bjarga lívinum’. — 1 Kong. 18:4; 19:3.
Vilja vit varðveita okkara dirvi, mugu vit ikki dvølja við tað, sum ger okkum óttafull
8. (a) Hvussu líktist trupulleikin hjá Pæturi tí hjá Eliasi? (b) Hvat kunnu frásøgurnar um Elias og Pætur læra okkum?
8 Elias var ikki hin einasti av Guds trúføstu tænarum, sum varð yvirtikin av ótta. Nógv ár seinni hevði Pætur ápostul ein líknandi trupulleika. Tá ið Jesus til dømis gjørdi Pætur føran fyri at ganga á vatninum, fall ótti á Pætur, „táið hann sá hitt ringa veðrið“. Hann misti mótið og fór at søkka. (Les Matteus 14:30.) Frásøgurnar um Elias og Pætur læra okkum nakað virðismikið. Vilja vit varðveita okkara dirvi, mugu vit ikki dvølja við tað, sum ger okkum óttafull. Vit mugu festa tankar okkara við Hann, sum gevur vón og styrki.
„Nú er nóg mikið!“
9. Lýs ferðina hjá Eliasi, og hvussu hann hevði tað, meðan hann flýddi.
9 Fullur av ótta flýddi Elias einar 150 kilometrar í ein útsynning til Be’erseba, ein bý nærindis sunnara landamarkinum í Juda. Har læt hann tænara sín vera eftir, meðan hann sjálvur fór út í oyðimørkina. Í frásøguni stendur, at hann fór eina „dagsferð“. Tí kunnu vit hugsa okkum, at hann fór avstað í lýsingini, helst uttan at hava nakað við sær. Hugtungur og drivin av ótta bardi hann seg ígjøgnum illgongda lendið í tí brennandi sólini. Tá ið sólin roðaði og at enda hvarv í sjónarringinum, hvurvu eisini seinastu kreftirnar hjá Eliasi. Útlúgvaður setti hann seg undir ein gývilrunn — frægasta skjólið, ið var at finna í hesum bera landslagnum. — 1 Kong. 19:4.
10, 11. (a) Hvat bað Elias Jehova um, og hví? (b) Nýt skriftstøðini til at lýsa kenslurnar hjá øðrum trúføstum tænarum, sum gjørdust hugtungir.
10 Elias bað í berum vónloysi. Hann bað um at sleppa at doyggja. Hann segði: „Eg eri ikki betri enn fedrar mínir!“ Hann visti, at fedrar hansara ikki vóru annað enn dust og bein í grøvini og tí ikki vóru førir fyri at gera nakað fyri nakran. (Præd. 9:10) Elias kendi seg líka nyttuleysan sum teir. Tað er ikki løgið, at hann segði: „Nú er nóg mikið!“ Hvat skuldi hann liva til?
11 Skuldi tað komið óvart á okkum, at ein tænari hjá Gudi kundi gerast so hugtungur? Nei, ikki endiliga. Í Bíbliuni lesa vit um fleiri av trúføstu tænarum Guds, ið vóru so illa fyri kensluliga, at teir ynsktu sær deyðan — teirra millum vóru Rebekka, Jákup, Móses og Job. — 1 Mós. 25:22; 37:35; 4 Mós. 11:13-15; Job 14:13.
12. Hvussu eigur tú at taka eftir Eliasi, um tú viðhvørt kennir teg sera tungan í huga?
12 Vit liva í ’torførum tíðum’, og tí er tað ikki løgið, at nógv fólk, ja, eisini trúfastir tænarar hjá Gudi, kenna seg hugtung viðhvørt. (2 Tim. 3:1) Skuldi tú einaferð komið so illa fyri, hevði tað verið gott hjá tær at gjørt sum Elias, ið oysti út hjarta sítt fyri Gudi. Jehova er hóast alt „Gud alrar troystar“. (Les Seinna Korintbræv 1:3, 4.) Troystaði hann Elias?
Jehova tók sær av sínum profeti
13, 14. (a) Hvussu vísti Jehova hugtunga profeti sínum eyma umsorgan við einum eingli? (b) Hví er tað uggandi at vita, at Jehova veit alt um okkum øll, harímillum okkara avmarkingar?
13 Hvussu heldur tú, Jehova hevði tað, tá ið hann hugdi niður úr himli og sá elskaða profetin hjá sær liggja undir einum runni í oyðimørkini og bøna um at sleppa at doyggja? Okkum nýtist ikki at gita. Tá ið Elias var sovnaður, sendi Jehova ein eingil til hansara. Eingilin nam blídliga við Elias, vakti hann og segði: „Reis teg og et!“ Tað gjørdi Elias, tí eingilin hevði sett vatn og eitt nýbakað breyð framman fyri hann. Mundi hann takka einglinum? Frásøgan sigur bert, at hann fekk sær at eta og drekka og síðani legði seg aftur at sova. Var hann so mótfallin, at hann ikki fekk tosað? Í øllum førum vakti eingilin hann eina ferð aftrat, kanska tá ið tað fór at lýsa fyri degi. Enn eina ferð segði hann við Elias: „Reis teg og et,“ og legði hesi áhugaverdu orðini aftrat: „Annars verður vegurin tær ov langur.“ — 1 Kong. 19:5-7.
14 Gud hevði boðað einglinum frá, hvagar Elias ætlaði sær. Eingilin visti eisini, at ferðin hevði verið ov tung hjá Eliasi at klárað í egnari megi. Sum tað er uggandi at tæna einum Gudi, ið kennir okkara mál og avmarkingar betur enn vit sjálvi gera! (Les Sálm 103:13, 14.) Hvussu væl gagnaðist henda máltíðin Eliasi?
15, 16. (a) Hvat varð Elias førur fyri vegna máltíðina frá Jehova? (b) Hví skulu vit virðismeta tað, sum Jehova gevur sínum tænarum í dag?
15 Vit lesa: „Hann reistist tá og fekk sær at eta og drekka, og styrktur av hesi máltíð gekk hann 40 dagar og 40 nætur, líka til Horeb, fjall Guds.“ (1 Kong. 19:8) Elias fastaði í 40 dagar og 40 nætur eins og Móses hevði gjørt umleið 600 ár frammanundan, og eins og Jesus gjørdi næstan 1000 ár seinni. (2 Mós. 34:28; Luk. 4:1, 2) Henda eina máltíðin fekk ikki allar trupulleikarnar at hvørva, men hon helt honum uppi á undursaman hátt. Ímynda tær henda gamla mannin stríða seg ígjøgnum illgongdu oyðimørkina dag eftir dag, viku eftir viku í næstan hálvanannan mánað.
16 Jehova tekur sær eisini av sínum tænarum í dag, ikki við at geva teimum bókstaviligan mat á undurfullan hátt, nei, hann gevur teimum eina aðra og betri føði. Hann gevur sínum tænarum andaliga føði. (Matt. 4:4) Tá ið vit læra um Gud við at lesa í hansara orði og í lesnaði, sum er neyvt grundaður á Bíbliuna, verða vit styrkt andaliga. At taka slíka andaliga føði til okkum, loysir kanska ikki allar okkara trupulleikar, men tað kann hjálpa okkum at tola tað, sum annars hevði verið ótolandi. Tað gevur okkum eisini ’ævigt lív’. — Jóh. 17:3.
17. Hvar fór Elias, og hví hevði hetta staðið stóran týdning?
17 Elias gekk nærum 320 kilometrar, inntil hann umsíðir kom til Horebsfjall. Hetta staðið hevði stóran týdning, tí tað var her, Jehova nógv ár frammanundan við einum eingli vísti seg fyri Mósesi í brennandi tornarunninum, og tað var eisini her, Jehova seinni gjørdi Lógarsáttmálan við Ísrael. Elias fann sær skjól í einum helli.
Hvussu uggaði og styrkti Jehova profet sín?
18, 19. (a) Hvønn spurning setti eingil Guds, og hvussu svaraði Elias? (b) Hvørjar tríggjar orsøkir vóru til, at Elias var hugtungur?
18 Á Horebsfjalli kom „orð“ Jehova til Elias, eyðsýniliga við einum eingli, sum spurdi: „Hvat vilt tú her, Elias?“ Spurningurin varð helst settur í blídligum tónalagi, tí hann fekk Elias at siga frá sínum innastu kenslum. Hann segði: „Eg havi verið íðin fyri [Jehova] Gud herskaranna; tí Ísraelsmenn hava vent sáttmála Tínum bakið; altar Tíni hava teir rivið niður, og profetar Tínar hava teir dripið við svørði; eg eri einsamallur eftir, og nú liggja teir mær eftir lívinum.“ (1 Kong. 19:9, 10) Hesi orðini vísa á í minsta lagi tríggjar orsøkir til, at Elias var hugtungur.
19 Í fyrsta lagi helt Elias, at hansara arbeiði hevði verið til fánýtis. Hóast hann í áravís hevði „verið íðin“ at tæna Jehova og hevði sett Guds heilaga navn og tilbiðjanina av honum fram um alt annað, so tóktust viðurskiftini bara at versna. Fólkið var enn trúleyst og uppreistrarhugað, og falska tilbiðjanin hevði veruliga vundið upp á seg. Í øðrum lagi kendi Elias seg einsamallan. „Eg eri einsamallur eftir,“ segði hann, sum var hann einasti maðurin í landinum, ið enn tænti Jehova. Í triðja lagi var hann bangin. Nógvir aðrir trúfastir profetar vóru longu dripnir, og hann var vísur í, at nú fór hann at verða tann næsti í røðini. Kanska hevur tað ikki verið lætt hjá Eliasi at leggja hesar kenslurnar á borðið, men hann aftraði seg ikki, hvørki av stoltleika ella av smædni. Við at lata hjarta sítt upp fyri Gudi í bøn, gjørdist hann eitt gott fyridømi hjá øllum trúføstum menniskjum. — Sl. 62:9.
20, 21. (a) Lýs tað, sum Elias sá úr hellismunnanum á Horebsfjalli. (b) Hvat lærdi Elias av, at Jehova sýndi honum sítt vald?
20 Hvussu hjálpti Jehova Eliasi burtur úr óttanum og stúranini? Eingilin gav Eliasi boð um at stilla seg við hellismunnan. Hann gjørdi, sum hann varð biðin, uttan at vita hvat hann hevði í væntu. Knappliga kom sterkur stormur! Gangurin hevur helst verið øgiligur, tí hann kleyv fjøll og soraði klettar. Ímynda tær Elias, meðan hann royndi at verja eyguni og samstundis helt fast um síni tungu klæði, sum stormurin hálaði og skrykti í. Síðani mátti hann stríðast fyri ikki at missa fótafestið, tí sjálv hellan undir honum fór at ridla og skelva — ein jarðskjálvti risti økið! Hann var ikki meir enn komin fyri seg aftur, fyrr enn ein stórur eldur kom framvið og noyddi hann inn aftur í hellið at verja seg fyri brennandi hitanum. — 1 Kong. 19:11, 12.
21 Frásøgan sigur í hvørjum einstøkum føri, at Jehova ikki var í hesum ógvusligu náttúrufyribrigdunum. Elias visti, at Jehova ikki var nakar fornur náttúrugudur, sum til dømis Ba’al, ið varð ákallaður sum „tann, ið ríður á skýggjunum“ ella sum tann, ið gevur regn. Jehova er tann veruliga keldan til allar tær stórslignu náttúrukreftirnar, og hann er eisini so ómetaliga nógvar ferðir størri enn nakað av tí, hann hevur skapt. Sjálvt bókstavligu himlarnir rúma honum ikki! (1 Kong. 8:27) Hvussu hjálpti alt hetta Eliasi? Minst til, hvussu bangin hann var. Var Jehova Gud, sum átti alla hesa veldigu megi, við Eliasi, nýttist honum als ikki at óttast Akab og Jesabel. — Les Sálm 118:6.
22. (a) Hvussu vissaði ’milda, lágmælta røddin’ Elias um, at hann var ein sera virðismikil tænari? (b) Hvør kann hava átt ta ’mildu, lágmæltu røddina’? (Sí undirgreinina.)
22 Tá ið eldurin var farin, gjørdist púra kvirt, og Elias hoyrdi eitt „milt suð [’eina milda, lágmælta rødd,’ NW]“. Hon eggjaði aftur Eliasi til at tosa, og tað gjørdi hann, ja, enn eina ferð oysti hann út hjarta sítt. * Kanska hevur hetta eisini sissað hann. Men tað, sum ’milda, lágmælta røddin’ nú segði við hann, hevur uttan iva styrkt hann uppaftur meira. Jehova vissaði Elias um, at hann var ein sera virðismikil tænari. Hvussu tá? Gud avdúkaði fyri honum, hvørja langtíðarætlan hann hevði í stríðnum við ba’alsdýrkanina í Ísrael. Greitt var, at stríðið hjá Eliasi ikki hevði verið til fánýtis, tí einki kundi forða Gudi í at fremja sína ætlan. Haraftrat hevði Elias framvegis ein leiklut í hesi ætlanini, tí Jehova bað hann fara aftur til verka og gav honum ávísa leiðbeining hesum viðvíkjandi. — 1 Kong. 19:12-17.
23. Hvussu hjálpti Jehova Eliasi í sambandi við hansara einsemi? Nevn tvey dømi.
23 Men hvussu var vorðið við einseminum hjá Eliasi? Jehova hjálpti honum eisini í tí sambandi. Í fyrra lagi bað hann Elias salva Elisa sum tann profetin, ið seinni skuldi verða eftirmaður hansara. Hesin yngri maðurin skuldi vera felagi og hjálpari Eliasar í eitt áramál. Sum hetta kom væl við! Í seinna lagi gav Jehova honum hesi góðu tíðindi: „Eg skal lata 7000 verða eftir í Ísrael — hvørt knæ, ið ikki hevur boygt seg fyri Ba’al, og hvønn munn, ið ikki hevur kyst hann.“ (1 Kong. 19:18) Elias var als ikki einsamallur. Tað hevur allarhelst uggað hann at hoyra um tey túsundtals trúføstu fólkini, sum ikki vildu tilbiðja Ba’al. Tey høvdu tørv á, at Elias helt fram í síni trúføstu tænastu, so hann kundi vera ein fyrimynd í óvikandi trúfesti móti Jehova ta døpru tíðina, sum tá var. Tað var uttan iva hjartanemandi hjá Eliasi at hoyra hesi orðini frá sendiboðnum hjá Jehova — tað var sum at hoyra ’mildu, lágmæltu rødd’ Guds.
Bíblian kann vera sum tann ’milda, lágmælta røddin’, um vit fylgja henni
24, 25. (a) Á hvønn hátt kunnu vit lurta eftir ’mildu, lágmæltu rødd’ Jehova í dag? (b) Hví kunnu vit vera vís í, at Elias kendi seg uggaðan?
24 Eins og Elias kunnu vit verða púra bergtikin av at síggja stóru náttúrukreftirnar í skapanarverkinum, og tað av røttum! Skapanin speglar týðiliga megina hjá Skaparanum. (Róm. 1:20) Jehova nýtir enn sína óavmarkaðu megi til at hjálpa sínum trúføstu tænarum. (2 Krøn. 16:9) Men vit læra uppaftur meira um Gud við at lesa í hansara orði, Bíbliuni. (Les Esaias 30:21.) Bíblian kann vera sum tann ’milda, lágmælta røddin’, um vit fylgja henni. Við henni rættleiðir og tilstuðlar Jehova okkum og vissar okkum um sín kærleika.
25 Kendi Elias seg uggaðan av tí, sum Jehova gjørdi á Horebsfjalli? Ja, tað gjørdi hann uttan iva, tí skjótt fór hann aftur til verka, og var aftur hin djarvi, trúfasti profeturin, sum stríddist ímóti falskari tilbiðjan. Taka vit eisini innblástu orðini hjá Gudi til okkum, ’troystina, ið skriftirnar geva’, verða vit før fyri at taka eftir trúnni hjá Eliasi. — Róm. 15:4.
^ par. 22 Tann, sum átti hesa ’mildu, lágmæltu røddina’ kann hava verið sami eingilin, ið verður umrøddur í Fyrru Kongabók 19:9 sum tann, ið bar „orð [Jehova]“. Í ørindi 15 verður hesin andin rætt og slætt umrøddur sum „[Jehova]“. Kanska verða vit mint á himmalska sendiboðið, sum Jehova nýtti til at leiða ísraelsfólk í oyðimørkini. Gud segði um hann: „Navn Mítt er í honum.“ (2 Mós. 23:21) Vit vita sjálvandi ikki við vissu, hvør ið átti røddina, men tað er vert at leggja til merkis, at Jesus, áðrenn hann gjørdist menniskja, tænti sum „Orðið“, serligi talsmaður Jehova, tá ið ein boðskapur skuldi berast tænarum Guds. — Jóh. 1:1.


c: text/html

text:
NHR
Miðskeiðis í sekstiárunum fingu fólk í kommununi sær kappróðrarbátar, og um sama mundi var Norðdepil/Hvannasunds sóknar róðrarfelag sett á stovn.
Hugurin var góður og væl gekst í hond. Longu fyrsta árið Norðingur var við í 10-mannafarsróðrinum, gjørdist hann Føroyameistari og hann endurtók bragdið tvey tey næstu árini á rað.
Árið eftir at róð var fyrstu ferð við Norðingi, var Ritan flotað, og genturnar vunnu fleiri róðrar eftirfylgjandi ár. Men tó gjørdust tær ongantíð føroyameistarar.
Síðani gekk meira striltið og sum tíðin leið sovnaði felagið.
Í mai mánaði 2002 varð felagið endurstovnað við tí endamálið at fáa lív aftur í kappróðurin í kommununi.
Gomlu bátarnir vóru ikki tíðarhóskandi longur, og tí bílegði nýggja nevndin eitt nýtt 6-mannafar frá Sámali Hansen, bátabyggjara. Báturin varð liðugur til kappingarárið 2003, og hevur luttikið við síðani. Longu í 2004 gjørdist báturin -"Sundabáturin"- føroyameistari. Til kappingarárið 2005 bleiv enn eitt nýtt far sjósett, hesaferð var tað eitt nýtt 5-mannafar, ið fekk navnið Ritan, uppkallað eftir tí gomlu Rituni. Eisini hevur felagið umvælt neystið og útvegað sær róðrarmaskinur.
Samanlagt er hetta ein stór íløga, og tí er virksemið hjá felagnum í løtuni, mest at savna inn pening. Felagið hevur gjørt sponsoravtalur við Norðoya Sparikassa og við Statoil, ið eru høvuðsstuðlar. Felagið skipar eisini fyri ymiskum tiltøkum.
Stórur áhugi er fyri róðrarfelagnum, sum hevur 80 limir.
Nevndin í kappróðrarfelagnum er mannað soleiðis:
Niels í Buð, formaður, tel. 452 011
Sigmar Sørensen, næstformaður
Lena í Buð, kassameistari
Martin Simonsen, skrivari
Hanus Sørensen, nevndarlimur
Anli Sivertsen, eykalimur
Vilhelm Hansen, eykalimur

robotstxt: allowed

filter: keep


text:
Tveir hermen frá Islamiska Stati framdu álopið á eini franskari kirkju í morgun. Tað sigur tíðindastovan Amaq, sum er málgagn hjá IS.
Tveir brotsmenn drupu ein prest og álvarsliga løstaðu ein annan gísla í eini kirkju í Normandínum í Fraklandi, áðrenn teir vóru skotnir av fransku løgregluni.
Álopið fór fram undir morgun messuni í katólsku Saint-Etienne kirkjuni sunnanfyri Rouen í Normandínum. Fimm fólk vóru tikin til gísla.
Ongar beinleiðis upplýsingar um orsøk og identitet eru um brotsmenninar enn, men anti-yvirgangs løgreglan tekur sær av málinum. Ein løgreglu kelda upplýsti fyri Reuters, at prestuin var skorin á háls.
Álopið er tíverri bert eitt av mongu deyðligum álopum í Evropa seinastu tíðina. Nógv av álopunum eru sett í samband við islamistiskar militantar.
Vatikanið skýr gerðina sum eitt barbariskt dráp.
Reuters


text:
Gandakenda fjallasmáttan
Í Sjusjøen uttan fyri Oslo býr Marianne Vigtel Hølland í einari lítlari gandakendari smáttuFyri haldarar
700 ung spæla flogbólt í Havn um vikuskiftið
Vikuskiftiskapppingar hava altíð verið partur av føroyskum flogbólti, og tær allarflestu hava verið afturvendandi...
Veghædd fyri tjúgu milliónir krónur
Íbúðarbygningurin á Biskupstorgi í Klaksvík kann gerast ein tungur kleppur hjá Klaksvíkar Kommunu
Klaksvíkar Kommuna hongur upp á dýra veghædd
Veghæddin í íbúðarbygninginum á Biskupstorgi í Klaksvík kann kosta kommununi 20 milliónir krónurFyri haldarar


text:
Kepler62 - 1 Innbjóðingin
Bókaklubbin
- Síður: 130
- Útgávuár: 2017
- Upprunamál: finskt
- Innbinding: innbundin
- Rithøvundur: Timo Parvela
- Myndir: Pasi Pitkänen
- Týðari: Jákup Sørensen
Kepler62 er ein nýggj spenningsrøð eftir rithøvundarnar Bjørn Sortland og Timo Parvela. Teir skriva aðruhvørja bók. Pasi Pitkänen hevur myndprýtt.
Ari og beiggin Jóni royna at fáa hendur á telduspælinum Kepler62. Tað ganga søgur um tey fáu, sum hava klárað spælið, at tey verða tikin av einum loyniligum felagskapi, og at tey skulu ferðast til eina ókenda eksogongustjørnu. Er tað sannheit? Ella hevur einræðisstjórnin heilt aðrar ætlanir?
Les eisini Kepler62 - 2 Niðurteljing


text:
Ian Paisley: Pávin er Anti-christ!
STERKT PRESSAÐ, Ian Paisley!!
Tú ert ein hetja og eitt bjart, skínandi ljós í einum til-for-blindaðum, út-for-hexaðum, eftir-nøsini-drignum, lygn-inn-vavstraðum heimi.
Má Guð síggja í náði til tín eisini og geva tær somu andaligu
bliiiiip‘ir, sum hesin hevur.
Má gelda baptistanissan doyggja út í Føroyum, og eitt ættarlið av reformatørum reisa seg, sum bíta høvdið av allari korruptión og falslæru, tyggja hana sundur og saman, og spíta hana yvir í køstin, har hon hoyrir heima.
Monsj monsj.


text:
Núpur til Eysturgrønlands
Føroyingar eiga eina lítla toskakvotu í Eysturgrønlandi.
Í fleiri ár gekst onki serligt at fáa fiska tonsini, men fyri nøkrum fáum árum síðani bragdaði aftur. Klakkur og Polarstjørnan royndu á leiðini og fingu eitt sindur burtur úr, skrivar ting.fo.
Nú fer Núpur til Eysturgrønlands. John Kári Jacobsen, skipari, sigur, at teir ætla at fara avstað týsdagin í næstu viku.
- Í ár er tað soleiðis, at vit sleppa ikkia t byrja at fiska fyrr enn 1. juni, men tá ætla vit at liggja klárir í Eysturgrønlandi, sigur hann við ting.fo.
Hann var sjálvur eitt stutt skifti við Polarstjørnuni, men tá ið hon varð seld fór hann umborð á Núp, sum er gamli Klakkur. Nýggi Klakkur fer væntandi eisini til Eysturgrønlands, tá ið teir koma heim av túrinum teir eru á nú.
Talan er um ísfisk, so tað ræður um at fiska so skjótt sum tilber. Tað tekur umleið fýra samdøgur at sigla úr Føroyum á fiskileið, skrivar ting.fo í dag.
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
Orð og lag: M.C. Restorff
Tá út vóru býttar vøggugávur,
onkur við skerdan lut seg sá.
Tortrúgvin skerdi honum gávurnar,
tó Skaparin honum gav góð ráð.
Hví fjala burtur gudgivnar gávur?
Tær onki at rokna verða tá;
minna um ljós, sum burtur fjalt varð,
so onga glæmu nakar sá.
Tí takki eg Gudi mínum fyri
gávurnar, hann unti mær.
Um ófullkomnar tær enn tykjast,
fær Skaparin tøkk fyri tær.
Á leikvøllu renna fimir allir,
tó ein um málið má náa fyrst,
og bert fáum eydnast hepna strokið,
skapandi navnfræga myndalist.
Tí takki eg Gudi mínum fyri
gávurnar, hann unti mær.
Um ófullkomnar tær enn tykjast,
fær Skaparin tøkk fyri tær.
Eg takki Gudi mínum fyri
gávurnar, hann unti mær.
Um ófullkomnar tær enn tykjast,
fær Skaparin tøkk fyri tær.
Eg takki tær, mín Faðir,
fyri gávurnar frá tær!


text:
Lisitatión var á Landsverki 22. september klokkan 13.30 í sambandi við útbjóðingina av eftirliti og elektroniskum viðlíkahaldi í tunlum. Arbeiðið fevnir um ávikavist Norðskálatunnilin, Leynatunnilin, Hovstunnilin, Viðareiðistunnilin, Leirvíkartunnilin og Kollfjarðartunnlin, og viðlíkahaldsavtalan er galdandi í trý ár.
Fýra tilboð komu inn:
Bjóðandi virki Upphædd u/mvg Fyrivarni
El Teknik 560.927,00 Punkt 2.14.7 og 2.2
EL-IN 463.320,00 -
EL-SERVICE 376.300,41 -
El-Talvuvirkið 444.600,00 Uttan Hovstunnil
Úrslitið varð kunngjørt í gjár, mikudagin 27. september, og sambært eini heildarmeting, ið byggir á treytirnar í útbjóðingartilfarinum, fekk EL-SERVICE uppgávuna.


text:
10. juni 1993Nr. 133
Løgtingslóg um innlit í fyrisitingina, sum broytt við løgtingslóg nr. 76 frá 8. mai 2001
Kap. l.
Lógarøkið
§ 1. Lógin er galdandi fyri alt virksemið hjá almennu fyrsitingini undir heimastýrinum, jbr. tó §§ 2 og 3.
Stk. 2. Lógin er eisini galdandi fyri interkommunalar felagsskapir.
Stk. 3. Landsstýrið kann áseta reglur um, at lógin skal verða galdandi fyri nærri ásett feløg, stovnar, felagsskapir v.m., sum ikki kunnu roknast til ta almennu fyrisitingina. Hetta er tó bert galdandi, um útreiðslurnar av teirra virksemi í høvuðsheitunum verða rindaðar av landi ella kommunum ella í tann mun, tey við ella sambært lóg hava fingið heimild til at taka avgerð vegna land ella kommunu. Landsstýrið kann herundir áseta nærri reglur um varðveitslu v.m. av skjølum.
§ 2. Fyri mál um setan í starv ella flytan í hægri starv, er bert ásetingin í § 6 galdandi.
Stk. 2. Lóggávumál, herundir játtanarlógir, koma bert undir lógina, tá lógaruppskot er framlagt í løgtinginum.
§ 3. Landsstýrið kann áseta reglur um, at nærri tilskilaðir myndugleikar, málsøkir ella sløg av skjølum, fyri hvørji ásetingarnar í § 7-14 vanliga føra við sær, at áheitan um skjalainnlit kann verða noktað, skulu verða undantikin lógini.
Stk. 2. Landsstýrið kann áseta reglur um, at tað aftaná eitt ávíst áramál skal vera loyvt at gera seg kunnugan við nærri tilskilað skjøl, sum ikki koma undir rættin til skjalainnlit sambært reglunum í hesi lóg.
Kap. 2.
Rætturin til skjalainnlit
§ 4. Ein og hvør kann við teimum undantøkum, sum eru nevnd í §§ 7-14, krevja at fáa høvi til at gera seg kunnugan við skjøl, sum ein myndugleiki hevur móttikið ella gjørt sum liður í fyrisitingarligari saksviðgerð í samband við virksemi myndugleikans. Ein myndugleiki kann geva loyvi til skjalainnlit í størri mun, um ikki annað fylgir av reglum um tagnarskyldu v.m.
Stk. 2. Hann, hvørs persónligu viðurskifti eru umtalað í einum skjali, kann við teimum undantøkum, ið nevnd eru í §§ 7-11 og § 14 krevja, at fáa høvi til, at gera seg kunnugan við upplýsingarnar. Hetta er tó ikki galdandi í tann mun tey fyrilit, ið nevnd eru í § 13, ella umhugsni fyri honum sjálvum, ella øðrum, avgjørt talar ímóti hesum.
Stk. 3. Áheitan sambært stk. 1 og 2 skal skila til tey skjøl ella tað mál, sum viðkomandi ynskir at gera seg kunnugan við
§ 5. 1) Rætturin til skjalainnlit fevnir um
1) øll skjøl, ið viðvíkja málinum, herundir makaskjøl av teimum skjølum, sum eru send frá myndugleikanum, tá skrivini mugu haldast at vera komin fram til móttakaran, og
2) innføringar í journalir, skráir og aðrar skrásetingar viðvíkjandi skjølum í avvarðandi máli.
Stk. 2. Rætturin til skjalainnlit fevnir ikki um skráir ella aðrar skipaðar skrásetingar, har sum nýtt verður edv, tó burtursæð frá skrásetingum, sum nevndar eru í stk. 1, nr. 2.
Stk. 3. 1) Landsstýrismaðurin kann áseta reglur um atgongd hjá almenninginum at kunna seg við upplýsingar í edv-skráum v.m., ið ikki eru fevndar av lóg um viðgerð av persónsupplýsingum. Herundir kunnu eisini ásetast reglur um gjald.
Skylda at skriva upp v.m.
§ 6. Í málum, har avgerð fer at verða tikin av einum myndugleika, skal myndugleiki, sum munnliga tekur ímóti upplýsingum viðvíkjandi teimum veruligu umstøðunum, ið hava týdning fyri avgerðina í málinum, ella sum á annan hátt er kunnugur við sovorðnar upplýsingar, skriva upp innihaldið av teimum. Hetta er tó ikki galdandi, um upplýsingarnar annars síggjast í skjølunum í málinum.
Stk. 2. Landsstýrið kann fyri nærri ásett fyrisitingarøkir áseta reglur um varðveitslu v.m. av fráboðanum, ið eru gjørdar ella móttiknar við edv.
Stk. 3. Landsstýrið kann áseta reglur um uppskrivingarskyldu viðvíkjandi nærri ásettum bólkum av málum um útinnan av øðrum fyristitingarvirksemi enn nevnt í stk. 1.
Kap. 3.
Undantøk frá reglunum um skjalainnlit
Undantøka av innanhýsis arbeiðsskjølum
§ 7. Rætturin til skjalainnlit fevnir ikki um innanhýsis arbeiðsskjøl. Innanhýsis arbeiðsskjøl eru
1) skjøl, sum verða gjørd av einum myndugleika til egna nýtslu
2) brævaskifti millum ymiskar deildir innan fyri sama myndugleika og
3) brævaskifti millum eitt bý- ella bygdaráð og tess nevndir, deildir og aðrar stovnar ella millum hesar stovnar sínámillum.
§ 8. Rætturin til skjalainnlit fevnir hóast ásetingina í § 7 um innanhýsis arbeiðsskjøl, ið eru til skjals í endaligum líki, tá
1) skjølini bert endurgeva innihaldið av endaligu støðutakan myndugleikans viðvíkjandi avgerðini í einum máli,
2) skjølini bert innihalda eina endurgeving av upplýsingum, sum myndugleikin hevur havt skyldu til at skriva upp sambært ásetingini í § 6,
3) skjølini eru sjálvstøðug skjøl, ið eru gjørd av einum myndugleika fyri at fáa til vega prógvandi ella annan samsvarandi greidleika viðvíkjandi teim veruligu umstøðunum í einum máli, ella
4) skjølini innihalda almenn stevnumið fyri viðgerðini av ávísum málssløgum.
§ 9. Um sjúkrahúsjournalur er gjørdur um heilsuviðurskiftini hjá einum persóni, hevur hann hóast ásetingina í § 7 rætt til skjalainnlit í journalin.
Stk. 2. Rætturin til skjalainnlit kann tó avmarkast í tann mun áhugi partanna í skjalainnliti má metast at eiga at víkja fyri avgerandi umhugsni fyri partunum sjálvum ella øðrum privatum áhuga málum.
Undantøka av øðrum skjølum
§ 10. Rætturin til skjalainnlit fevnir ikki um
1) Gerðabøkur hjá landsstýrinum, frásagnir frá fundum millum landsstýrismenn og skjøl, ið verða gjørd av einum myndugleika til nýtslu á sovorðnum fundum.
2) Brævaskifti millum landsstýrismenn um lóggávu, herundir játtanarlógir.
3) Skjøl, sum verða send øðrum myndugleika í samband við, at ein myndugleiki hevur skrivarauppgávuna um hendi fyri ein annan myndugleika.
4) Brævaskifti hjá einum myndugleika við serkøn til nýtslu í rættarmálum, ella tá støða skal takast til møguligt rættarmál.
5) Tilfar, ið verður útvegað sum grundarlag til gerð av almennum hagtølum ella vísindaligum kanningum.
Fráboðan av veruligum upplýsingum
§ 11. Upplýsingar í skjølum, ið eru umfatað av § 7 og § 10, nr. 1-4, um veruligar umstøður, sum eru av stórum týdningi fyri málið, skulu hóast hesar ásetingar latast í samsvari við vanligu reglur lógarinnar.
Stk. 2. Landsstýrið kann áseta reglur um, at skyldan sambært stk. 1 ikki skal vera galdandi fyri nærri ásettar bólkar av málum um útinnan av veruligum fyrisitingarvirksemi.
Undantøka av upplýsingum
§ 12. Rætturin til skjalainnlit fevnir ikki um upplýsingar um
1) privatu, herundir fíggjarligu, viðurskiftini hjá einstaklingum,
2) tøkniligar útbúningar ella mannagongdir, ella um rakstrar- ella vinnuviðurskifti ella líknandi um so er, at tað hevur stóran fíggjarligan týdning fyri tann persónin ella virkið, sum upplýsingin viðvíkir, at áheitanin ikki verður gingin á møti.
Stk. 2. Um bert ein partur av skjalinum kemur undir ásetingina í stk. 1, skal hann verða kunnaður við hin partin av innihaldinum í skjalinum.
§ 13. Rætturin til skjalainnlit kann avmarkast í tann mun tað er neyðugt til verju av munandi umhugsni viðvíkjandi
1) trygd ella verju ríkisins
2) uttanríkispolitiskum ella uttanríkisfíggjarligum áhugamálum, herundir viðurskiftini við aðrar tjóðir ella millumtjóða stovnar,
3) fyribyrging, avdúkan og søkjan at lógarbrotum, revsingarfulgerð og líknandi og verju av ákærdum, vitnum ella øðrum í málum um revsi- ella agasókn,
4) fremjing av almennum eftirliti, skipanar- ella ráðleggingarvirksemi ella ætlaðum tiltøkum sambært skatta- og avgjaldslóggávuni,
5) fíggjarligu áhugamálunum hjá tí almenna, herundir fremjing av vinnuvirksemi tess almenna ella
6) privatum ella almennum áhugamálum, har tað vegna serligar umstøður í hesum føri er neyðugt at dylja málið
Stk. 2. Um umstøður, sum nevndar í stk. 1 bert gera seg galdandi fyri ein part av einum skjali, skal viðkomandi gerast kunnigur við restina av innihaldinum í skjalinum.
Atlitið til tagnarskyldu
§ 14. Skyldan at lata upplýsingar er avmarkað av serstøkum ásetingum um tagnarskyldu, ið eru ásettar við lóg ella við heimild í lóg fyri persónar, ið virka í almennari tænastu ella starvi. Hetta er ikki galdandi viðvíkjandi tí vanligu tagnarskylduni sambært revsilógini, fyrisitingarlógini og tænastumannalóggávuni.
Kap. 4.
Viðgerðin og avgerðin viðvvíkjandi áheitan um skjalainnlit
§ 15. Verður áheitan um skjalainnlit sett fram viðvíkjandi skjølum, ið eru partur av máli, har sum tað er ella fer at verða tikin avgerð av einum fyrisitingar myndugleika, avger hesin myndugleikin, um áheitanin kann verða gingin á møti. Í øðrum førum verður avgerð um skjalainnlit tikin av tí myndugleika, sum hevur skjalið undir hond.
Stk. 2. Avgerðir um spurningar um skjalainnlit kunnu kærast framíhjá til tann myndugleika, sum er kærustovnur viðvíkjandi avgerðini ella viðgerðini annars av tí máli, sum áheitanin um skjalainnlit viðvíkir.
Stk. 3. Landsstýrið kann áseta reglur, ið frávíkja reglunum í stk. 1 og 2.
§ 16. Viðkomandi myndugleiki ger sum skjótast av, um ein áheitan um skjalainnlit kann verða gingin á møti, og um hann, sum er komin við áheitanini skal verða gjørdur kunnugur við skjøl soleiðis, at hann fær høvi til at síggja tey á staðnum ella soleiðis, at hann fær eitt avrit ella makaskjal.
Stk. 2. Er ein áheitan um skjalainnlit ikki gingin á møti ella noktað innan 10 dagar eftir, at viðkomandi myndugleiki hevur móttikið hana, skal myndugleikin boða viðkomandi frá, um orsøkina til hetta, og nær ein avgerð væntandi verður til skjals.
Stk. 3. Landsstýrið ásetir reglur um gjald fyri avrit ella makaskjøl.
Kap. 5.
Gildiskoma, atlitið til aðra lóggávu v.m.
§ 17. Lógin kemur í gildi 1. januar 1994.
Stk. 2. Lógin er ikki galdandi fyri skjøl, sum ein myndugleiki hevur gjørt, ella sum eru komin einum myndugleika í hendi áðrenn 1. januar 1994. Upplýsingar um veruligar umstøður, ið eru at finna í tílíkum skjølum, eru tó umfataðar av rættinum til skjalainnlit sambært reglunum í hesi lóg, um so er, at skjølini eru komin til eitt mál, sum er ella hevur verið til viðgerar hjá einum fyrisitingarmyndugleika aftaná nevnda dag, og upplýsingarnar eru ella hava verið av týdningi fyri málið ásetingin í § 8, nr. 4 er galdandi fyri skjøl, ið verða nýtt aftaná, at lógin er komin í gildi. Ásetingin í § 9 er galdandi fyri skjúkrahúsjournalar, ið eru gjørdar aftaná, at lógin er komin í gildi, og er eisini galdandi fyri tað, sum er skrivað í verandi journalar aftaná, at lógin er komin í gildi. Høvið til skjalainnlit sambært § 1, stk. 2 er ikki galdandi fyri skjøl, ið eru gjørd av ella eru komin til tey í ásetingini nevndu feløg, stovnar, felagsskapir v.m., áðrenn lógin er komin í gildi.
Stk. 3. Ásetingar í øðrum lógum um høvi til at kunna seg við skjøl hjá almennu fyrisitingini vera í gildi, hóast tær geva teprari rætt til skjalainnlit enn henda lóg.
1) Broytt við løgtingslóg nr. 76 frá 8. mai 2001.


text:
Veðrið hevur verið so gott í Føroyum meðan vit hava verið heima. Várið er komið, summarið er fyri framman, og eg havi hug at fáa okkurt nýtt til íbúðina og meg sjálva. Beint nú lati eg hug verða hug, men her er ymiskt í frískum litum, ið fríðkar um og lokkar.
1. Hay
Tea towels, 3. Box box, og 8. Minimal bed linen
2: Stine Goya
Flutter tie dye dress
4: Kiehl's
Creamy Eye Treatment
5: Reebok
CL LTHR, pastel
6: Pantone
iPhone cover
7: Wolfgang Tillmans
Phaidon, 2002
9: Chanel
le vernis, Emprise og Fracas


text:
Vøruhandil um landamark
Í hagtølum kalla vit inn- og útflutning av vørum fyri uttanlandshandil. Handil er eisini við tænastum um landamark, tænastuhandilin verður uppgjørdur í gjaldsjavnanum og vanliga ikki í hagtølum um uttanlandshandil.
Innflutningurin umfatar allar tær vørur okkum tørvar, meðan útflutningurin umfatar tær vørur, sum vit eru dugnalig til at framleiða. Innflutningurin er í so máta endamálið við uttanlandshandlinum, meðan útflutningurin er tað, vit lata afturfyri, fyri at fáa ráð til innflutning.
Innflutningurin
Í einum so lítlum landi sum Føroyum, er tørvurin á innflutningi stórur. Vit hava ikki støddina og orkuna at framleiða tað breiða vøruúrval, ið okkum tørvar til at skapa neyðuga trivnaðin í tilveruni.
So at siga allar vørur, sum okkum nýtist til at seta búgv við og til dagliga nýtslu hjá húsarhaldinum, koma úr útlondum. Somuleiðis koma flestallar vørur til vinnuligt virksemi úr útlondum, tí vit hava so at siga bara fiskin, eitt lítið sindur av landbúnaðarvørum og nakað av orkukeldum til egna nýtslu. Restin av vørunum koma uttaneftir.
Útflutningurin
At vit kunnu hava so høgt livistøði í Føroyum, við einum vøruúrvali átøkt tí í ríku grannalondunum, ber bara til, tí at vit afturímóti eru før fyri at útflyta fyri stór virði av fiskavørum.
Samfelagsbúskaparliga ber til at siga, at fyri alt hetta stóra vøruframboðið, er goldið við fiski. Føroyar hava spesialiserað seg til at framleiða fiskavørur, sum onnur lond vilja gjalda so nógv fyri, at vit afturímóti kunnu innflyta vørur, sum hóska til okkara høga livistøði.
Handilsjavnin
Handilsjavnin er úrslitið av endaliga roknskapinum, uttanlandshandlinum viðvíkjandi. Tá árið er runnið, verður handilsjavnin gjørdur upp sum munurin millum inntøkurnar frá útflutningi av vørum og útreiðslunum av innflutningi av vørum.
Síðani 1988 hava verið 10 ár við halli á handilsjavnanum, 16 ár við avlopi og 3 ár, har handilin so at siga hevur javnviga.
Ofta - hóast ikki altíð - er tað so, at tá framgongd er í búskapinum, verður hall á handilsjavnanum, tí innflutningurin til íløgur og nýtslu veksur, meðan tað hinvegin ofta er avlop av handilinum í vánaligum tíðum, tí at keypsorkan er lág og íløguhugurin minni. Minkar útflutningurin av serligum ávum sum fiskaloysi, prísfalli ella tí fiskaalingin fer fyri bakka, kann tað sjálvsagt eisini elva til hall av uttanlandshandlinum.


text:
14.6.14
Billy Yates í Sørvági
Billy Yates (f.1963) er høvuðsnavnið á Sørvágs country og blues festivali í ár. Hann er úr Missouri og býr í Nashville, og gav í fjør út fløguna There is only one George Jones á egna plátufelagnum, MOD, sum stendur fyri My Own Damn Label. Fyrr hevur hann givið út nógvan tónleik á heiðurskrýnda plátufelagnum Columbia, og aðrir siðbundnir sangarar sum George Strait, Tracy Lawrence og Kenny Chesney hava sungið sangir hjá Billy Yates. Hann hevur skrivað tveir sangir til størstu countrystjørnu í nýggjari tíð, George Jones (1931-2013). Ikki kann sigast annað, enn at ein legenda er her, mitt í bygdini. Hann er á pallinum á Dungasandi leygarkvøldið klokkan ellivu.


text:
Rohingyafólkini hava verið forfylgd og diskriminerað, so leingi tey hava hildið til í Myanmar. Ongin semja tykist vera um júst hvar tey hoyra heima. Størsti parturin av Myanmarfólkunum siga, at tey hoyra til Bangladesh, meðan Bangladesh sigur tey hoyra til Myanmar. Sostatt er Rohingyafólkini heimleys og uttan ríkisborgararætt nakrastaðni.
Fyri góðum mánaða síðani lupu nakrar militantir Rohingyamenn á nakrar myanmarskar hermenn. 12 myanmarskir hermenn doyðu, og síðan tá hevur myanmarski herurin sett hart ímóti hørðum, og við harðligum, blóðugum atsóknum fingu fleiri túsund Rohingyafólk at flýggja fyri lívinum. CNN upplýsir í dag, at síðan hetta byrjaði, er umleið ein hálv millión Rohingyafólk flýggjaði fyri lívinum, tvørtur um markið til Bangladesh.
Hóast nógva politiska- og miðlaumrøðu, so er tað ikki fyrr enn í gjár at ST hevði ein almennan fund um støðuna.
ST aðalskrivarin, Antonio Guterres sigur, at støðan er, upp á sera stutta tíð, blivin til eina ovurstóra og umfatandi flóttafólkakreppu. ST hevur fordømt forfylgingina av Rohingyafólkunum, og er tað í fleiri førum blivið bólkað sum etniska útreinsan. Myanmarskir myndugleikar avnokta hesum, og svara, at hetta eru neyðug átøk fyri at forða fyri fleiri yvirgangsatsóknum frá Rohingyafólkunum.
Tann mongdin av fólki ið er flýggjað úr Myanmar til Bangladesh er ikki upplivað síðan túsundavís av fólki flýggjaðu undan fólkamorði úr afrikanska landinum, Rwanda, í 1994.
Fleiri ST aðalskrivarar, sendimenn og Amnesty International byrja nú at rópa varskó, og vísa á, at nú er nóg mikið tosað. Millum annað verður skotið upp, at banna innflutningi av vápnum í Myanmar.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Jan Elmar kemur at venja rennarar hjá Frælsi
ítróttur17-04-2017 - 18:27 - Jóanis Nielsen
Tíðindaskriv:
Jan Elmar kemur at venja rennarar hjá Frælsi
Komandi hósdag, 20. apríl kl. 17.30, verður fari undir fastar venjingar við venjara. Tað er Jan Elmar, sum er royndur rennari, ið kemur at standa fyri venjingini og fer at gera eina venjingarskrá at fylgja 3 dagar um vikuna. Hvønn hósdag verður Jan Elmar við og kemur at geva góð ráð um tempo, teknik o.a. sum fer at hjálpa bæði óroyndum sum royndum rennarum at koma gott í gongd, eins og at fyribyrgja skaðar sum ofta koma av at ikki verður runnið rætt.
Seinni verður møguligt at taka eina test á rennibandi sum vísir á hvørjum støði man er á og harvið fáa vegleiðing í hvussu man kann betra um støðið. Testin vísir somuleiðis hvussu skjótt ein kann renna fyri at gjøgnumføra t.d. ein tein á 10km ella eitt hálv maraton. Hendan testin kostar 1.300,- men um nóg nógv tekna seg verður testin gjørd her vesturi og fæst fyri 999,-.
Jan Elmar kemur eisini at vegleiða í hvørjir skógvar passa best til hvønn einstakan og verður møguligt at keypa skógvar frá Rennarinum við 20% avsláttri.
Limagjaldið í hjá Frælsi er kr. 200,- um árið. Kostnaðurin fyri venjara, vegleiðingar og venjingarskrá er kr. 300,- fyri limir í Frælsi.
Byrjað verður í Miðvági 20. apríl kl. 17.30. Vit møtast við MB húsið.


text:
Evnið á Heysttinginum er oljuprísurin.
Røðarar á heysttinginum verða Richard Hardman og Magni Laksáfoss. Richard Hardman er nevndarlimur í Atlantic Petroleum UK Ltd. og hevur 35 ára royndir í at leita eftir kolvetni í Norðsjónum. Magni Laksáfoss er búðskaparfrøðingur og fyrrverandi landsstýrismaður í fíggjarmálum.
Oljuprísurin er nógv hækkaður tey seinastu árini, og tað hevur verið nógv tosað um, hvat vit kunnu vænta okkum av oljuprísinum í framtíðini, og hvørjar avleiðingar av einum høgum oljuprísi kunnu vera. Við støði í teirra fakligu bakgrund og royndum, fara Richard Hardman og Magni Laksáfoss at gera sínar metingar av, hvat vit kunnu vænta okkum av oljuprísinum í framtíðini.
Heysttingið verður týskvøldið 16. september 2008 kl. 19.00 á Hotel Føroyum. Limir í Oljutinginum skulu boða frá luttøku í seinasta lagi 15. september
í Vinnuhúsinum á telefon 309900 ella umvegis teldupost: industry@industry.fo


text:
Føroyar vann í dag ein tryggan 30-23 sigur á Kina
ítróttur12-06-2017 - 16:42 - Jóanis Nielsen
Føroyar vann í dag ein tryggan 30-23 sigur á Kina, eftir 15-7 í hálvleikinum. Lunnar vóru lagdir undir sigurin fyrstu 15 minuttirnar, hareftir talan var um at koyra sigurin heim og fáa allar leikararnir í spæl.
Spælið í seinna hálvleiki kundi verið betri, men bar brá av, at fleiri uppstillingar og spælskipanir vóru royndar. Allir fingu spælitíð og allir útileikararnir komu á máltalvuna
Eftir dystin var málverjin hjá Føroyum Jan Pauli Toft Johannesen valdur til dagsins leikara.
Í morgin skal Føroyar spæla móti Moldova kl. 14.00 føroyska tíð.
Málskjúttar:
Høgni Klein Olsen 6 (2)
Peter Krogh 4
Rókur Akralíð 3
Hans Eli Sigurbjørnsson 3
Hanus Christophersen 3
Allan Norðberg 2
Rógvi Dal Christiansen 2
Eirikur Simonsen 2
Torstein Balle 2
Frank Askildsen 1
Tróndur Arge 1
Tróndur Kragesteen 1


text:
Hjálpin er best í nærøkinum
politikkur09-02-2017 - 22:19 - Jóanis Nielsen
Javnan verður tikið til, at hópinnflytan til ríku vestanlondini kann basa heimsins fátækradømi
Tað eru 3 milliardir av heimsins íbúgvum, ið forvinna minni enn tveir dollarar um dagin(t.e. uml. 14 kr. um dagin).
Hesi fólkini eru ov fátøk, ov sjúk, ov slitin at megna at flýggja til vestanlondini.
Tað er tí vit vilja hjálpa í nærøkinum.
Har hjálpa vit flest og best.
Sí hetta áhugaverda sjónband. Sjónbandið er við føroyskum teksti.


text:
Leita í bókasavnsgrunninum
Tittulupplýsingar
90380907
Tær bestu : eitt úrval, sum Kjell Askildsen sjálvur hevur gjørt
Útgávuár: 2017
Mál: Føroyskt
Hill: fb > Askildsen
Slag av tilfari: Bók
Útgáva: 1. útgáva
Forlag: Sprotin
Viðmerking:
rithøvundur: Kjell Askildsen ; týðari: Jákup í Skemmuni
Stuttsøgur
Upprunaútgáva: 2014
Upprunatittul: Askildsens beste
Stødd: 287 síður
Innihald
Savn við 18 stuttsøgum, sum allar eru um nærveru og samband millum menniskjur
Innihald: Eg eri ikki soleiðis, eg eri ikki soleiðis ; Elisabeth ; Alt sum fyrr ; Hásummar ; Carl Lange ; Eitt stórt, oyðið landslag ; Naglin í kirsuberjatrænum ; Andlitið á systur mínari ; Hundarnir í Tessaloniki ; Ein bráðkomun, lættandi tanki ; Ongsprettan ; Tey ósjónligu ; Eitt yndisligt stað ; Aftur á blóðið ; Náttin hjá Mardon ; Ingrid Langbakke ; Jokarin ; Síðstu uppritini hjá Tummasi F til almenningin
Her finst tittulin
Ummæli
Ver við í kjakinum
Tær bestu
Les meira um tittulin
Seinastu leitingar í grunninum


text:
- Reyði Krossur takkar teimum mongu, ið hava stuðlað við peningarligari hjálp til hungursrakta Suður Sudan.
Hetta í samband við áheitanina, sum Reyði Krossur sendi út fyrr í juni mánaða í morgunsendingini í KVF, á heimasíðuni og á Facebook hjá Reyða Krossi.
- Innsavningin hevur givið okkum møguleika at senda kr. 115.000 afturat teimum kr. 315.000, ið Reyði Krossur letur. Hetta svarar til, at hjálp verður veitt til 2050 familjur í ein mánað, sigur Reyði Krossur.
Samanlagt svarar hetta til 430.000 krónur, sum eru savnaðar inn í Føroyum.


text:
Tað vakti ans, tá ið Durita Andreassen frá Visit Faroe Islands í summar fór at gera sína egnu útgávu av Google Street View í Føroyum. Myndatól vóru sett á seyðir, sum gingu sínar dagligu túrar á rásum í fjøllunum og harvið tóku myndir av føroysku náttúruni.
Hetta átakið breiddi seg sum ringar á netinum, og tað hevur verið gull vert fyri føroyska ferðavinnu
Guðrið Højgaard, stjóri í Visit Faroe Islands, fegnast um verkætlanina. SheepView360 verður mett at higartil hava havt eitt PR-virði á yvir 200 milliónir krónur, og kann tí roknast sum nógv tað størsta PR átak nakrantíð í Føroyum, upplýsir Visit Faroe Islands.
- Ein fortreyt fyri at marknaðarføra Føroyar sum ferðafólkland er at vit finnast á heimskortinum og tað hevur hendan verkætlan, meira enn nakað, hjálpt okkum við á ein sera príseffektivan hátt, sigur Guðrið Højgaard.
Visit Faroe Islands sigur, at Google hevur fingið áheitanir frá fólkum kring allan heim um at gera Google Street View í Føroyum – og er nú loksins her fyri at hjálpa Duritu við at kortleggja Føroyar.
Les eisini: Google kemur til Føroya
Jóhanna á Bergi, stjóri í Atlantic Airways, sum er partur av verkætlanini, sigur somuleiðis, at SheepView-átakið ger Føroyar sjónligari á heimskortinum.
- SheepView-átakið setur sjóneykuna á Føroyar sum ferðamál og hevur longu skapt sera jalig afturljóð uttanlands. Vit vænta, at hetta fer at hava eina góða ávirkan á ferðavinnuna, sigur Jóhanna á Bergi.
Myndirnar av Duritu Andreassen og seyðunum hava verið í nógvum stórum altjóða miðlum, eitt nú CNN, Guardian og Express, og umrøðan og móttøkan verða mett at hava eitt stórt virði


text:
Tann nýggjasta vitanin og eina framtíðar kós fyri, hvussu vit best fyrbyrgja og viðgera ágang móti børnum.
Til øll tykkum - sum á onkran hátt arbeiða við og um børn
Tjóðardepilin fyri Psykotraumatologi (Videnscenter for Psykotraumatologi) og Syddansk Universitet skipa fyri 15. Ráðstevnu hjá “European Society for Traumatic Stress Studies” (ESTSS) við heitinum: “Child Maltreatment Across the Lifespan”.
Ráðstevnan verður 2.-4. Juni 2017 í Odense, Danmark.
Sum ein liður í at bøta um - og menna almennu heilsuna - verða átøk móti ágangi á børn raðfest frammarliga á tí almennu dagsskránni. Ágangur á børn fevnir um eitt komplekst samspæl millum almenn, mentanarlig, fíggjarlig og lívfrøðilig viðurskifti í samfeløgum. Og somuleiðis eru avleiðingar av ágangi móti børnum fjølbroyttar og verða millum annað settar í samband við øktan vanda fyri sera neiligum og kroniskum psykiskum og likamligum heilsuavleiðingum ígjøgnum alt lívið.
Endamálið við hesi ráðstevnu er at savna ta nýggjastu vitanina innan økið og seta eina framtíðar kós fyri, hvussu vit best fyrbyrgja og viðgera ágang móti børnum.
Ráðstevnan fer at varpa ljós á traumatiskar reaktiónir, hjá ymiskum bólkum av fólkum, millum annað tey, sum hava verið fyri tilvildarligum traumatiskum upplivingum, lívshættisligum sjúkum, katastrofum, veteranar og flóttar. Fyri at kunna presentera eitt fjølbreitt yvirlit, fer ráðsstevnan at fevna um framløgur og seminar frá bæði granskarum og klinikarum. Málið er soleiðis at betra og nútímansgera samarbeiðshættir millum tey, ið hava verið fyri trauma, tann akademiska heimin, frívillig, lógarbundnar tænastur og politiskar avgerðartakarar.
Ráðstevnan verður á Syddansk Universitet í Odense, ein sjarmerandi søguligi býur har Hans Christian Andersen varð føddur og vaks upp. Odense er triðstørsti býurin í Danmark og hevur gott ferðasamband við bæði flogvøllin í Keypmannahavn og Billund.
Ráðstevnan er skipað av Danska felagnum móti ágangi á børn, Det Nationale Center for Psykotraumatologi og Syddansk Universitet og meira kann lesast á: www.estss2017.eu


text:
21. desember - Eitt Pan-Am flogfar datt niður yvir skotska býin Lockerbie, tá ein bumba brast í flogfarinum. 259 ferðafólk og starvsfólk sum vóru umborð umframt 11 fólk, sum vóru niðri á landjørðini, lótu lív.
21. desember - Kolandi ódn herjaði í Føroyum og gjørdi stóran skaða kring alt landið. Ódnin verður vanliga nevnd Jólaódnin í '88. Í desember 2013 vísti Kringvarpið eina sending um Jólaódnina frá 1988, teir vístu myndir og filmsbrot frá 1988, sum vístu skaðar ymsastaðni frá og tosaðu eisini við fleiri av fólkunum, sum høvdu mist hús teirra tá, nú 25 ár vóru liðin síðan hendingina.


text:
Nú ið vit í fýra vikur hava hoyrt politiskar og ópolitiskar politkarar lovað grønt gull og svartar skógir, hevur Vencil ligið skerflatur við valfepri. Hann hevur havt upp ímotí 42 stig i fepri. Kaldasveittin hevur spríkt um pannuna og mentanar- og listareseptirnar komu ikki fram fyrr enn móti endanum á valinum. Ólukkudýrið hevur tó fingið okkurt niðurum. Hann sigur, at lesarar og haldarar kunnu gleða seg til at, tað sum fer at fylla Vencil 11. fer ikki at sláa falska mentu. Har eru millum onnur: Gyrður Eliason, Federico Garcia Lorca, Sissal Kampmann, Sólrún Michelsen, Edgar Allen Poe, William Wordsworth, Tórodd Poulsen, Rudyard Kipling og onnur góð fólk, ið fylla magan á Vencli 11.
Gleðið tykkum.


text:
Høgni Midjord
16.12.2017 - 16:46
Milliarderurin, Barry Sherman, og kona hansara vórðu funnin deyð í húsum teirra í Toronto í gjár, greiðir CNN frá.
Málið verður av løgregluni í Toronto lýst sum “mistonkiligt”.
Løgreglan hevur ikki almannakunngjørt nøvnini enn, men lokalir politikarar greiða frá hvørji hjúnini eru, og at tey vóru sera gávumild fólk.
Ráðharrin, Dr. Eric Hoskins skrivaði í dag á Twitter: “Eg havi ikki orð júst nú. Mínir góðu vinir, Barry og Honey Sherman eru funnin deyð. Góð fólk, og góðir leiðarar innanfyri heilsuøkið. Ein sera svárur dagur”.
Barry Sherman var formaður í heilivágsfyritøkuni Apotex, ið hann sjálvur stovnaði í 1974.
Hóast umstøðurnar eru mistonkiligar, kunnu vit ikki staðfesta enn, at talan er um dráp, sigur Constaple Hopkins frá løgrelguni, við CNN.


text:
Bođanin av Guds orđi
7. juni 2008
Skrivað hevur Esmar Jacobsen
»TÁ ID eg síggi, at eitt ella annað felag lýsir við vekingarmøti, kann eg ikki annað enn smílast,« sigur ein av norsku vinum okkara; »tí slíkt hevur lítið við kristindóm at gera. Okkara skylda og forrættindi er at boða Guds orð sum lóg og evan-gelium, og Guds gerningur er tað at geva vøkstur.«
Og fara vit at kanna eftir, hví Kirkjuliga Missiónsfelagið er vorðið til, so finna vit eina av høvuðsorsøkunum júst á hesum øki. Tí at teir menn, sum komu at leiða felagið undir tí navni, sum tað nú hevur, hava frá fyrsta degi verið hart ímóti einum og hvørjum ósunnum menniskjansligum trýsti á møtum og missiónsvikum. Ja, teir beinleiðis rýmdu av onkrari slíkari missiónsviku fyri nú meira enn 25 árum síðani av hesi orsøk. Takk skulu teir hava fyri tað, og eg vil siga tað soleiðis, at tann dagin, tá ið felag okkara víkur frá hesi bíbilsku støðu, hevur tað frásagt sær Guds signing, og hevur ikki longur rætt til at liva.
Eftirtíðin hevur eisini sýnt okkum, hvussu klárt ið hesir menn sóu upp á viðurskiftini. Tí at tey, sum verða umvend við appellini, koma í veruleikanum ongantíð at skilja evangeliið, um tey ikki seinni verða frígjørd við evangeliinum. Her hjálpa ongar kristiligar upplivingar; tí at kristnilívið verður tá einans eitt lógstrev og ein jagstran eftir nýggjum upplivingum, og evangeliið verður fyri teimum ein fremmand tala, sum tey bert við einum stórum Guds undri koma at fáa fatur í.
At tey ungu ikki duga at skilja hetta, er kanska einki at undrast yvir; men hugstoytt er tað, tá ið eldri trúgvandi fólk ikki tykjast at duga at gera mun á apelli og evangelii.
Hjá okkum er lítið at gera við tað. Vit mega
bert. biðja Gud um, at hann við síni náði má leiða
okkum soleiðis, at hann altíð finnur okkum trúgv
í tænastuni fyri gleðiboðskapin. Og trúgv í tí, at
boða gleðiboðskapin soleiðis, at tað verður gleðiboðskapurin sjálvur sum býður menniskjum til
borðs í Guds ríki.
Ongantíð skulu foreldur noyðast at óttast fyri, at vit leggja børn teirra undir nakað menniskjansligt trýst av nøkrum slagi; men tey skulu vita, at einasta uppgáva okkara er at boða Guds orð fyri teimum og annars styðja tey bæði andaliga og handaliga so langt sum vit røkka. Tey skulu frá barnaárum læra at kenna Hina heilagu skrift, sum kann gera tey vís til frelsu við trúnni á Jesus; og trúnna, ella álitið á Jesus, skal Orðið sjálvt skapa.
Í tí treysti og teirri trúgv vilja vit halda fram í tænastuni, meðan vit líta til hansara — Jesus — sum toldi slíka mótsøgn. Tí at mótsøgnini skulu vit rokna. við, tá ið vit hava valt eina slíka støðu. Ja, royndirnar verða kanska tær, at vit verða løgd undir bæði líkt og ólíkt, og millum annað tað, at vit ikki vilja hava veking, tí vit ikki vilja vera við uppi í slíkum.
Mín persónliga roynd er, at til tess at kunna gera sær nakra hugsan um eina rørslu, noyðist tú fyrst at hoyra tann boðskap, sum fram verður borin, og síggja ta framferð, sum verður nýtt. Sum oftast er henda eina ferðin nóg mikið, og viðhvørt er tað eina ferð ovmikið, tí tú vildi ynskt, at tú ongantíð hevði havt verið. Hesa roynd havi eg gjørt bæði uttanlands og heima.
Sjálv uppgávan er kortini ikki at finnast at, men at fáa sovorðnar menn higar at vitja, sum kunnu boða Guds orð reint og rætt fyri fólki okkara. Og tað vilja vit gera framvegis, so satt sum Gud gevur náði til tess.
Tað er ikki skylda okkara at siga alt kristiligt at vera gott, bert tí at tað verður nevnt kristiligt, men tvørturímóti at sálda tað ígjøgnum Guds orð, og síðani taka greiða støðu til tað, — hvat ið fólk so annars halda, ja, um tey so meta okkum javnt við gólvsóp.
Esmar A. Jacobsen.


text:
23 skip komin til Havnar at mótmæla
Fiskiskip stevna á Havnina at vera við í mótmælistiltakinum hjá Fiskimannafelagnum og Skipara- og navigatørfelagnum, nú Løgtingið í dag fer at viðgera fiskivinnunýskipanina hjá samgonguni.
Klokkan hálvgum sjey í morgun vóru 16 fiskiskip komin á Havnina síðani á midnátt. Síðani eru fleiri komin aftrat, og nøkur liggja og bíða í Nólsoyarfirði.
Roynt verður sum frægast at fáa øllum pláss við bryggju, sigur vakthavandi á Tórshavnar havn. Um 9 tíðina vóru 23 skip komin á Havnina.
Kelda: kvf.fo


text:
Kunning vegna Svimjisamband Føroya
Svimjisambandið hevur í dag fingið váttan frá evropeiska svimjisambandinum LEN, at Dan Hjelm er á listanum yvir svimjidómarar á Evropeisku Leikum 2015, sum verða í Baku í Azerbaijan í summar. Og Dan hevur eisini sjálvur fingið heilsan úr Baku, har fyriskipararnir ynskja honum tillukku við heiðrinum.
(Dan ger klárt til start á NJM/NM 2013)
Hetta er rættiliga stórt fyri føroyska svimjing, at ein av okkara dómarum soleiðis sleppur framat á hesum fyrsta evropeiska OL, og tað enntá undir føroyskum flaggi.
Dan Hjelm hevur fyrr roynt seg í evropeiskum høpi, tá ið hann og Elin Matras í desember 2013 umboðaðu Føroyar sum svimjidómarar á evropameistarastevnuni á stuttgeil.
Afturat teimum hava vit Jon Hestoy sum er vanur at døma á altjóða open water stevnum, umframt sum limur í teknisku nevndum LEN og FINA at hava aðrar uppgávur innan fyrisiting av open water stevnum. Jon var nú seinast trygdarumboð hjá FINA, á open water stevnu í Argentina herfyri.


text: Dansk ÅrgangsMesterskab var sum kunnugt í vikuskiftinum, har svimjarar úr Ægir, Havnar Svimjifelag og Suðuroyar Svimjifelag luttóku allir fyri Ægir. Tey kappaðust uttanfyri sjálva meistarastevnuna, og vóru tí ikki við í kappingini um at gerast danskir meistarar. Men fyri tað er møguligt at samanbera tíðir, har vit millum annað síggja at Eyðbjørn Joensen úr Suðuroyar Svimjifelag var klárt skjótari enn nakar dani í 400 frí í sínum árgangi, við tíðini 4:15.43 í mun til at skjótasti dani svam 4:17.06. Annars vóru úrslitini tíverri eitt sindur svingandi, sum tit kunnu lesa meira um á heimasíðuni hjá Suðuroyar Svimjifelag.


text:
Evropeiska svimjisambandið, LEN, sendir beinleiðis frá Evropa Meistarastevnuni í Berlin komandi dagarnar. Pál Joensen fer at kappast í 5 km havsvimjing í dag kl 12:30. Svimjarnir byrja ein og ein, sokallað ‘time-trial’, við eitt minutt í millum startirnar. Pál stendur at vera nr 14 í røðini, men vit hoyra úr Berlin, at tey hava gjørt ein nýggjan startlista, har tað stendur, at Pál skal svimja kl 12:35.
Kappingin verður at síggja her.
EM í kappsvimjing verður sjónvarpað beinleiðis á netinum
Evropeiska svimjisambandið, LEN, sendir beinleiðis frá Evropa Meistarastevnuni í Berlin komandi dagarnar. Pál Joensen fer at kappast í 5 km havsvimjing í dag kl 12:30. Svimjarnir byrja ein og ein, sokallað ‘time-trial’, við eitt minutt í millum startirnar. Pál stendur at vera nr 14 í røðini, men vit hoyra úr Berlin, at tey hava gjørt ein nýggjan startlista, har tað stendur, at Pál skal svimja kl 12:35.


text:
Agnar Frederiksen
12.01.2018 - 17:23
Ítróttur > Ítróttur > Hondbóltur
Tað var eitt lið við stoltari hondbóltssøgu, ið Føroyar hittu
í Bolzano í dag. Rumenia er fýrafaldur heimsmeistari, og hóast landið ikki
hevur verið millum tey heilt sterku liðini seinastu árini, so var Rumenia ein
ov stórur biti fyri føroyingar. Tað endaði við 28-20 sigri til Rumenia.
Rumenia vann 34-24 á italsku vertunum í gjárkvøldið. Føroyska liðið kom frá
einum átta-máls tapið fyri Ukraina, har tað tó vóru fleiri positiv ting at taka
við.
Føroyar byrjaðu við Niklasi Simonsen í málinum, Róki Akralíð á stikuni, Niklasi
Selvig á høgra vongi, Peter Krogh á høgra bakki, Jónasi G. Djurhuus sum spælskipara(hann
og Selvig býtti um pláss í verjustøðu), Hans Eli Sigurbjørnsson á vinstra
bakki( Fríði Weyhe kom inn í verjuni), og Sjúrði Olsen á vinstra vongi. Sum dysurin
leið so fingu flestu leikararnir rímiliga nógva spælitíð. Millum annað var Sigmundur Nolsøe ofta
inni sum annar av strikuleikarunum í álopinum, tá Føroyar spældu 7 ímóti 6. Føroyska
liðið var uttan Helga Hoydal, ið fekk skaða í dystinum í gjár. Tað er nú staðfest,
at talan er um eitt brot í fótinum, ið heldur hoyvíkingum úti í tveir mánaðir. Fríði Weyhe fór út við skaða í dystinum í dag. Tað er ikki greitt hvussu álvarsamur skaðin er.
Føroyingar royndu seg við einari meira offensivari verju enn í gjár. Hetta
eydnaðist til tíðir væl, men til tíðir skrædnaði tað eisini ordliga. Føroyska
verjuspælið var generelt meira aggresivt enn í gjár, men rumensku
bakspælararnir skutu sera væl. Tað hjálpti tó føroysku verjuni væl, at Niklas
Simonsen fekk fatur á fleiri skotum í málinum. Í gjár flugu bóltarnir framvið
føroysku málverjarnar í heilum, men í dag byrjaði Niklas væl við fleiri góðum
bjargingum. Tá Ári Dam kom inn til seinasta korterið, so hevði málverjin úr H71
eisini nakrar góðar bjarginar.
Í álopinum spældu Føroyar ofta 7 ímóti 6, og tað vóru heilt víst jalig ting at
síggja har, men heildarmyndin var, at føroysku leikararnir brendu alt ov illa uppá
upplagdar málmøguleikar. Rumenska verjan var sera sterk fysiskt, og málverjin leikti
ein góðan dyst; so góðan dyst at hann varð valdur til dagsins leikara eftir
dystin. Men um føroyska liðið skal gera sær vónir um at fáa stig ímóti Itala, er
neyðugt at vera meira kyniskir frammanfyri málinum
Um dystargongdina er at siga, at Føroyar byrjaðu rímiliga væl, og ígjøgnum
1.hálvleik var einki sum bendi á, at Føroyar fóru at renna seg í eitt stórtap. Tá
smáir tíggju minuttir vóru eftir av fyrra hálvleiki var munurin bert eitt mál.
Men Rumenia økti skjótt aftur um leiðsluna, eftir eina sera góða løtu hjá føroyska liðnum. Í hálvleikinum var støðan 15-10 til
Rumenia, og føroyingar komu ongantíð av álvara tættari enn tað. Tað sást, at
venjararnir høvdu dystin í morgin í huga, sum dysturin leið. Orkan er greitt ein
faktorur, tá dystirnir eru so tættir.
Peter Krogh fekk skjótt tvær útvísingar, og hóast hann so at siga ikki spældi bæði í
álopi og verju eftir hetta, so fekk hann triðju útvísinginia og harvið reytt
kort í 52.minutti. Hann hevur tó ikki leiklut í morgin.
Føroyar taptu harvið aftur við átta málum. Aftur var einki at seta finurin á
viðvíkjandi innsatsi, og nú er spenningurin stórur undna dystinum í annakvøld
ímóti vertunum.
Føroyar - Rumenia 20-18(10-15)
Føroyskir málskjúttar:
Jónas G Djurhuus 3
Niklas Selvig 3(1)
Peter Krogh 3
Sjúrður Olsen 3
Hans Eli Sigurbjørnsson 2
Hilmar Leon Jakobsen 2
Kjartan Johansen 2
Sámal á Tjaldrafløtti Olsen 1
Sigmundur Nolsøe 1


text:
Coihue-suðurbók
Coihue-suðurbók (frøðiheiti - Nothofagus betuloides) (spanskt Guindo ella Coihue de Magallanes), er eitt veturgrønt træ, ið er upprunavøkstur í Suður Patagonia.
Í 1769 tók Sir Joseph Banks eitt træ av Eldlandinum (Tierra del Fuego) á fyrstu ferðini hjá James Cook, og hevði tað við sær heimaftur.
Útbreiðsla[rætta | rætta wikitekst]
Coihue-suðurbók veksur frá Suður Kili (Chile) og Argentina 40°S og suður á Eldlandið (56° S), træið tolir frost niður í 20°C, og veksur frá sjóvarstrond upp í 500 metra hædd. Træið er veturgrønt og kann gerast upp í 25 metur til hæddar, steyrrætt, og tolir bæði vetrarkulda og væntandi summarhita.
Gróðurseting[rætta | rætta wikitekst]
Coihue-suðurbók er gróðursett í serliga Skotlandi og Føroyum her hon vísir seg at vera fullkomiliga harðfør.[1]
Viðurin hevur vøkur eyðkenni, er reydligur á liti, harður, hálvtungur og verður brúktur í møbla-ídnaðinum.
Keldur[rætta | rætta wikitekst]
- ↑ Umhvørvisstovan, Skógrøkt Lýsing av viðarvøkstri í Føroyum. 2013


text:
Norðurlandahúsið sigur í tíðindaskrivið í kvøld, at týskvøldið 11. desember klokkan 19:30 verður høvi at síggja eitt úrval av føroyskum stuttfilmum í Norðurlandahúsinum, sum allir eru gjørdir seinastu tvey árini. Sum nakað heilt nýtt innan føroyska filmsframleiðslu, verða í ár lætnar tvær filmsviðislønir til bestu føroysku stuttfilmarnar. Tað er abbasonurin, David Geyti, og mamman, Astrid Andreassen, ið hava gjørt fyrstu føroysku filmsvirðislønina Geytan.
Virðislønina »Geytin« á 25.000 krónur letur Norðurlandahúsið og er tað ein dómsnevnd, sum kemur at avgerða, hvør filmur fær virðislønina. Hin virðislønin er ein »Áskoðaravirðisløn« á 15.000 krónur, sum Tórshavnar Kommuna letur, og eins og heitið sipar til, eru tað áskoðarnir, sum fara at atkvøða um, hvør filmur fær hesa virðislønina.
Freistin at lata filmar inn var úti 1. desember og sigast má, at undirtøkan hevur verið góð, tí heili 15 stuttfilmar eru latnir inn til filmskvøldið. Ein dómsnevnd er sett at meta um innkomnu filmarnar og velja út, hvørjir sleppa á stóra filmsløriftið í Norðurlandahúsinum komandi týskvøld. Í dómsnevndini sita Birgir Kruse, Ingun í Skrivarastovu, Jan B. Jørgensen, Urd Johannesen og Linde Fröhlich.
Sjónvarpsverturin Finnur Koba verður frásøgufólk og fer at stýra áskoðarnar ígjøgnum spennandi kvøldið. Í steðginum bjóðar Norðurlandahúsið smáar brellbitar og ein vælsmakkandi Geyta-drykk.


text:
Floyta
Ein floyta er eitt blásturljóðføri. Óansæð hvørjum tilfari floytan er gjørd úr, so verður hon bólkað sum træblásari. Orðið floyta fevnir um øll sløg av floytum: blikkfloyta, blokkfloyta, primitivar floytur skornar av greinum ella fuglabeini.
Tað finnast floytur, ið bert hava ein tóna, trillifloyta, blikkfloyta og tær mest primitivu pílafloyturnar.
Samstundis finnast tað eisini sera samansettar floytur við nógvum tónum, t.d. panfloytan við fleiri rørum, aðrar sum langfloytan og blokkfloytan við fingraholum ið kunnu dekkast/haldast frí fyri at uppnáa ymiskir tónar. Eitt annað slag av floytum ið verður nevnd marchfloytan verður mest nýtt í tambourkorps í gardaorkestrum.


text:
Hvussu skula vit sleppa at síggja eitt jólatræ? Kenna vit nøkur fólk? Tjaa, vit kunna kanska royna at finna vinir millum fólk, ja børn meini eg. Eg veit! segði Reyðfinna, vit fara at leita á einum spæliplássi ella í einum barnagarði, har eru nógv børn. Gott hugskot Reyðfinna! segði Tentakluss.
Hygg har er eitt, halló! ert tú eitt fólk ???
Nei, eg hugsi ikki, bíða har er eitt annað:
HALLÓÓ! Ert tú eitt fólk, sum pyntar jólatræ?
Nei, eg veit ikki, hetta sigur ikki eitt orð. Men hygg, kom inn í hetta húsið, kanska vit síggja okkurt. Halló, ert tú eitt fólk??? Ja, hetta svaraði og segði okkurt, og Tentakluss og Reyðfinna fingu bæði eitt klemm og sluppu at hyggja at bókum, sum har vóru.
J
Men vit skuldu jú finna ein barnagarð….hygg har eru smærri fólk, kom skunda tær. Og bæði fóru skríðandi millum trøini og hittu trý smá fólk. Teir fingu sama spurning, um teir vóru fólk, og teir søgdu, at teir vóru dreingir og itu Aron, Búi og Emil, men teir eru 8 ár, so teir ganga ikki í barnagarði, men Reyðfinna slapp at spáka á høvdinum á teimum, so at hon skuldi vita, hvussu eitt fólk følist.


text:
7. mars Ý ßr frŠttist, at ST (Sameindu Tjˇir) mŠlti til, at f°royska fosturt°kulˇgin var endurskoa, og at ST sß at ta var ein trupulleiki, at vit ikki hava frÝa fosturt°ku Ý F°royum. Spurnartekin vˇru eisini sett vi gˇskuna av heilsur°ktini, sum kvinnur Ý F°royum og Gr°nlandi fßa.
Hetta kom fram Ý samband vi nřggja frßgreiing um CEDAW sßttmßlan frß CEDAW nevndini hjß ST.
CEDAW nevndin er ein fyrisitingarligur stovnur undir ST. Endamßli vi nevndini er at kanna hvussu tey lond, sum hava undirskriva CEDAW sßttmßlan, halda hann. Og at gera tilmŠli hesum vivÝkjandi, innani karmarnar Ý altjˇa viurkendum mannarŠttindum.
Nevndin er ein fyrisitingarlig eind uttan l°gfr°isligar heimildir og hon hevur ongi rŠttindi at endurtulka altjˇa viurkend mannarŠttindir ella at trřsta lond at gera broytingar uttanfyri ta, sum er viurkent sum mannarŠttindir.
Nevndin hevur als ongar heimildir til at leggja trřsta lond at innf°ra frÝa fosturt°ku. TÝverri tykist ta sum, at mong ikki eru grei yvir hetta.
CEDAW sßttmßlin var gj°rdur Ý 1979 vi tÝ fyri eyga, at beina burtur allan ˇrŠtt, i var framdur mˇti kvinnum. Greinarnar Ý sßttmßlanum umr°a millum anna heilsur°kt, fyribyrging, verju mˇti harskapi, ˙tb˙gving og grundleggjandi mannarŠttindir: www.un.org/womenwatch/daw/cedaw/text/econvention.htm
Tv°rrandi kunnleiki um F°royar
Vit harmast um at CEDAW mŠlir til, at Danmark ger broytingar Ý f°roysku fosturt°kulˇgini.
Hetta tilmŠli vÝsir greitt, at CEDAW nevndi neyvan hevur sett seg inn Ý politisku viurskiftiini millum rÝkispartarnar.
- Veit CEDAW nevndin ikki, at F°royar eru sjßlvstřrandi ß heilsu°kinum?
- Veit CEDAW nevndin ikki av, at vit Ý F°royum geva gˇa r°kt til barnakonur, hava gˇ heilsustarvsfˇlk, gˇ sj˙krah˙s og eitt vŠlvirkandi infrakervi?
- Veit CEDAW nevndin ikki, at vit Ý F°royum hava eina lˇg, sum loyvir fosturt°ku heilt upp til 16. viku. Ta vil siga 4 vikur longur enn Ý Danmark?
- Veit CEDAW nevndin ikki, at f°royska fosturt°kulˇgin longu loyvir fosturt°ku, Ý nˇgvum sera leysliga tulkaum f°rum?
Fosturt°ka er ikki fyribyrging.
Fosturt°ka er ein tilvita třning av menniskjum Ý mˇurlÝvi. Flestu teirra eru p˙ra frÝsk. Fosturt°ka fremur tÝ eisini grˇrarlÝkindi fyri einum samfelagi, har mannanmunur verur gˇtikin. Vit liva Ý einari tÝ har tey ˇf°ddu kunna veljast frß, bara tÝ at tey bera brek, eru gitin Ý einum ˇlagaligum tÝarskeii, eru ˇynskt ella tÝ at tey eru gentur.
Fosturt°ka verur oftast framd tÝ at mamman kennur seg undir trřsti, ella beinleiis undir tvingsli, tÝ at hon er svikin, ella manglar upplřsing og stuul og/ella livir Ý ˇtta ella fßtŠkrad°mi.
Fosturt°ka er ein ßlvarslig hˇttan mˇti heilsuni hjß kvinnum
Umframt at oya ˇsek lÝv er fosturt°ka eisini ein hˇttan mˇti heilsuni hjß kvinnum. Nřggjar kanningar ˙r USA, Nř SŠlandi, Finlandi, Norra, Danmark, Kina og India vÝsa, at kvinnur sum hava fingi fosturt°ku, eru upp Ý 6 ferir st°rri vanda fyri at taka lÝvi av sŠr. Slˇbrˇtandi kanningar gj°rdar Ý Kina og Indiu vÝsa eisini, at kvinnur sum hava fingi fosturt°ku, eru Ý 40ş60% st°rri vanda fyri at fßa brˇstkrabba.
Kanningar gj°rdar Ý Mexico, ═rlandi og Chile vÝsa harafturat, at lond, sum ikki hava frÝa fosturt°ku taka sŠr betri av barnakonum Ý vigongutÝini. DeystÝttleikin er st°rri millum kvinnur, sum hava fingi fosturt°ku Ý mun til tŠr, sum ikki hava. Fosturlßt og arir trupulleikar vi kvinnuheilsuni eru eisini meira vanligir eftir fosturt°ku og post abortion trauma (sßlarmein eftir fosturt°ku) er eitt vanligt fyribrygdi: http://afterabortion.org/1999/more-research-on-post-abortion-issues/
Fosturt°ka er ikki mannarŠttur
Um CEDAW nevndin roynir at f°ra fram, at rŠtturin til fosturt°ku er r°kt av kvinnuheilsu, forar fyri mismuni og f°rur til betri mannarŠttindir fyri kvinnur er hetta ikki rŠtt. Fosturt°ka er ikki heilsur°kt. Hon třnir ˇf°dd lÝv og ger skaa ß kvinnur. Fosturt°ka er ikki nevnt sum ein mannarŠttur Ý n°krum altjˇa sßttmßla um mannarŠttindir. Tv°rturÝmˇti er herferin sum CEDAW og arir felagsskapir f°ra, eitt beinleiis ßlop ß viurkend mannarŠttindir. Herferin fyri frÝari fosturt°ku hˇttir okkara viri sum menniskju, bŠi hjß teimum ˇseku Ý mˇurlÝvi og hjß mammum teirra.
Heldur ßtti CEDAW nevndin at arbeitt fram Ýmˇti, at allar kvinnur hava javnbjˇis rŠttindir til sk˙lagong, reint vatn, heilivßg og heilsuverk, sum °ll eru neyug viurskifti sum skulu til, fyri at r°kja heilsuna hjß kvinnum, Ý best m°guligan mun. Harumframt at tryggja at kvinnur ikki vera lagdar undir trřst ella tvingaar at fßa fosturt°ku framda, og at tŠr fßa allar neyugar upplřsingar um fosturt°ku ßrenn avgerin verur tikin. Um hetta var arbeissetningurin hjß CEDAW nevndini, hevi hon veri tr˙gv mˇti mannarŠttindasßttmßlum og hildi seg til sÝnar heimildir.
F°roya Pro Vita - lesarabrŠv, 10. aprÝl 2015
MannarŠttindi: meira upplřsing HAR


text:
Nøkur mál um arbeiðsloysi hava verið frammi nýliga, har tað hevur verið ivi um, hvørt ein persónur skuldi missa stuðulin frá ALS, tí viðkomandi sýtti fyri at átaka sær ávíst arbeiði í eini aðrari bygd. Í hesum sambandi hevur spurningurin tikið seg upp um, hvat tað í roynd og veru merkir at vera arbeiðsleysur.
Í vanligum gerandistosi er ikki so stórur ivi um, hvat meinast við, tá sagt verður, at ein persónur er arbeiðsleysur. Hetta skilja vit sum ein, ið kundi hugsað sær at havt eitt arbeiði, men sum ikki hevur funnið sær nakað enn.
Nú kann munur vera á, hvat meinast við tað at kunna hugsa sær eitt arbeiði. Vit kundu til dømis spurt, um
- hann vil átaka sær eitt og hvørt arbeiði
- hann setur krøv um arbeiðstíðir, løn ella ferðatíð til arbeiðis
- hvussu skjótt hann kann byrja
- ger hann nakað fyri at finna sær eitt arbeiði
Tað er altso ikki púra eintýðugt, hvat tað merkir at vera arbeiðsleysur. Skulu vit gera skilagóð hagtøl, er tí avgerandi at hava eina neyva allýsing av, hvat arbeiðsloysi er, soleiðis at tað ber til at samanbera hagtøl úr ymsum tíðarskeiðum og millum ymisk pláss.
Altjóða arbeiðarastovnurin ILO undir ST hevur ásett eina allýsing av arbeiðsloysi, sum flestøll royna at nærkast mest møguligt, tá hagtøl verða gjørd um arbeiðsloysi.
Sambært ILO er ein persónur at rokna sum arbeiðsleysur í eina viku, um hann lýkur allar hesar treytirnar:
- Persónurin skal ikki hava havt nakað vinnuligt arbeiði í vikuni, og hann kann heldur ikki hava eina fasta avtalu um eitt arbeiði at venda aftur til.
- Persónurin skal vera virkin í sínum royndum at finna sær eitt arbeiði.
- Persónurin skal vera til reiðar at átaka sær arbeiði við stuttum skotbrái.
Sambært hesi áseting, telur ein persónur t.d. ikki sum arbeiðsleysur, um hann ikki er nóg virkin at leita sær arbeiði, ella um hann ikki er tøkur at fara til arbeiðis fyrr enn um 1 mánað. Eiheldur er hann arbeiðsleysur, um hann er fyribils úr arbeiði, t.d. av tí at lítið er at gera 'fyri tíðina'. Og arbeiddi hann bara 1 tíma í tilvísingarvikuni, telur hann í hagtølunum sum arbeiðsvirkin, hóast vanlig fatan helst er, at hann er arbeiðsleysur.
Hagstovan ger arbeiðsloysishagtøl burtur úr skráum hjá ALS og Almannastovuni, og tær treytirnar hesir stovnar seta fyri at veita stuðul vegna arbeiðsloysi, eru líkar ILO-treytunum. Men summi arbeiðsleys venda sær hvørki til ALS ella Almannastovuna, so arbeiðsloysistalið kanska er hægri enn vit halda. Hinvegin kann hugsast, at onkur fær arbeiðsloysisstuðul av órøttum, t.d. tí viðkomandi ikki er veruliga tøkur, um arbeiði skuldi boðist. Hesi og onnur viðurskifti í reglunum fyri ALS og Almannastovuna gera, at tey mánaðarligu arbeiðsloysishagtølini ikki eru 100% í samsvari við ILO allýsingina, um tað er hetta, sum miðað verður eftir.
Í arbeiðsmarknaðarkanningini, sum Hagstovan gjørdi í samstarvi við Gallup Føroyar í november 2005 varð høvi at spyrja tey, sum ikki venda sær til ALS ella Almannastovuna, og harvið fáa lýst betri, hvussu nógv tey eru, sum kundu hugsað sær eitt arbeiði, men ikki síggjast aftur í vanligu hagtølunum.
Her vísti tað seg, at bert umleið triðingurin av teimum, sum ynsktu sær arbeiði, vórðu tald sum arbeiðsleys.
Av teimum, sum ikki vórðu roknað arbeiðsleys, hóast tey ynsktu sær arbeiði, var tað bert umleið fjórðingurin, sum eisini leitaði eftir arbeiði. Tey vórðu ikki roknað arbeiðsleys, tí tey vóru ikki tøk at átaka sær arbeiði innan fyri 2 vikur. Hinir 3 fjórðingarnir leitaðu heldur ikki eftir arbeiði. Umleið helvtin av teimum, sum ikki leitaðu, hóast tey ynsktu sær arbeiði, vóru eldri enn 60 ár. Myndin umboðar umleið 4.150 persónar.
Arbeiðsloysishagtøl eru at finna í hagtalsgrunninum


text:
Sofía Øregård er 24 ára gomul og hevur asperger syndrom. Hon hevur gingið í Fuglafjarðar skúla øll síni barnaár. Tá ið hon var liðug við fólkaskúlan, fór hon í Rásina, sum er eitt eftirskúlatilboð fyri ung. Rásin heldur til í Runavík. Í dag gongur hon í serflokkinum í Hoydølum og býr í einum skúlaheimi í Havn.
Hon byrjaði í serflokkinum í Hoy- dølum á sumri í 2015. Í flokkinum ganga 10 næmingar - 4 dreingir og 6 gentur. Tá ið hon byrjaði í flokkin- um, var hetta ein nýggjur heimur og nakrar heilt aðrar avbjóðingar fyri Sofíu. Hon hevði trupult við at byrja í nýggja flokkinum, tí fólkini kring hana høvdu torført við at skilja hana, og hon hevði torført við at skilja tey.
– Eg hevði tað sera torført við knappliga at sita still í 90 minuttir, og eg kláraði ikki ta broytingina. Í
eftirskúlanum var alt lagað eftir tí einstaka, men nú skal eg laga meg eftir fakunum í skúlanum. Tá kendi eg meg sera strongda, men við góðari hjálp frá lærarum og pedagogum kom eg á rættkjøl aftur. Eg minnist, at í fólkaskúlanum vóru ikki stórvegis krøv sett til mín, men nú er støðan ein heilt onnur, greiðir Sofía frá.
Umframt vanligu undirvísingina
í skúlanum hevur flokkurin eisini tilknýti til mentortoymið í Hoy- dølum, sum er umrøtt aðrastaðni her í blaðnum
Læri nógv av pedagogunum
Sofía sigur, at tímarnir saman við pedagogunum eru gevandi. Umframt ymiskt kropsligt virksemi verðatímarnir eisini brúktir til samtalur, har vit tosa um gerandisdagin og um møguligar avbjóðingar, sum standa fyri framman.
– Vit eru saman í 4 tímar um vikuna til ymisk ítriv, og harafturat hava vit samrøður um ymisk viður- skifti. Vit fara einaferð um vikuna oman í eitt fitnesshøli her í Havn, har vit gera ymiskar venjingar. Eg havi onkuntíð ringt við at koma úr nøkrum støðum í gerandisdegnum, og tá fái eg nøkur amboð frá pedagog- unum at arbeiða við. Hetta ger, at eg betur kann takla nakrar støður, sum eg kann koma í, sigur Sofía Øregaard
– Onkuntíð sakni eg, at náms- frøðingarnir eru við til ta vanligu undirvísingina. Tað kann koma fyri, at eg havi eg havt tað trupult við
onkrari lærugrein, og tað er ikki altíð, at eg tori at siga tað við læraran. Men hetta er nakað, sum eg tosi við peda- gogarnar um, tá ið vit hava samtalu, sigur Sofía
Undirvísingin snýr seg ikki bert um fak. Næmingarnir fáa eisini venj- ing í at duga at virka í einum sam- felag. Sofía sigur, at tey læra at fara í bankan, at tosa virðuliga, at standa í eini bíðirøð og onnur ting, sum man vanliga ikki gongur og hugsar um.
– Hetta er sera umráðandi at læra. Tað nyttar lítið at hava eina útbúgv- ing og samstundis ikki duga at bera seg at millum fólk, sigur Sofía. Men skúlatingini fylla nógv í tí dagliga, og havi eg sjáldan tíð at fara á matarstøð ella annað virksemi, greiðir Sofía frá.
Framtíðin
Sofía hugsar ikki so nógv um fram- tíðina. Hon ynskir sær tó at fáa eitt miðnámskúlaprógv, og so ætlar
hon sær at arbeiða við børnum ella fólkum, ið bera brek. Hon hevur
ein dreym um at fara á eitt barna- heim í Ruslandi at arbeiða einaferð í framtíðini .
– Eg havi verið í starvsvenjing á bæði barnagarði og vøggustovu, og tað dámdi mær sera væl. Eg havi somuleiðis sett mær fyri at fara á eitt barnaheim í Ruslandi at arbeiða. Eg taki so hjartaliga synd í hesum børnunum, sum veruliga hava brúk fyri umsorgan og kærleika, sigur Sofía Øregaard at enda í samrøðu við Pedagogblaðið.
Les alt pedagogblaðið her!


text:
Tá munligir fyrispurningar vóru í løgtinginum í dag, upplýsti løgmaður Aksel V. Johannesen, at eitt ískoyti til semjuni, sum samgongan gjørdi í Suðuroy fyrr í ár, er orðað og lagt inn í uppskotið, sum verður lagt fyri løgtingið í næstum.
Bill Justinussen frá Miðflokkinum spurdi løgmann, hvussu tað fór at verða við útlendskum kapitali frameftir. Aksel V. Johannesen svaraði millum annað, at upprunaætlanin við at fáa hendan kapital úr vinnuni sum frálíður, stendur við, men at broytingar hesum viðvíkjandi eru ein partur av ískoytinum.
Løgmaður vildi ikki koma nærri inn á smálutirnar í ískoytinum, og bað bæði Bill Justinussen og onnur bíða, til uppskotið verður lagt fram.
Nógv bendir á, at talan er um at slaka í mun til tær tíðarfreistir, sum vóru í uppruna uppskotinum hjá samgonguni til nýggja fiskivinnuskipan, tá tað snýr seg um nær útlendski kapitalurin skal vera heilt burturi úr vinnuni. Samgongan hevur verið undir stórum trýsti í sambandi við júst útlendska eigaraskapin, og hvussu hesin skal skipast frameftir.


text:
Mona Simonsen og Jutta Thomsen umboðaðu okkum í kappingini 400 m frí hjá kvinnum. Tær komu í sama riðil og her gjørdu tær bart og tóku 1. og 2. plássið.
Mona vann við tíðini 4.34.47 og Jutta bleiv nummar 2 við tíðini 4.36.15. Hetta gevur teimum endaliga plasering sum ávikavist nr. 46 og 49 av 66 luttakarum.
Vit eru nú liðug við kappingarnar í dag. Vit hava havt ein góðan dag og føroysk svimjing hevur vunnið sær pláss á heimskortinum, við okkara luttøku her i Melbourne.
Okkara svimjara gera sær so avgjørt ikki fyri skommum her í HM.


text:
Granska bróstkrabba í Føroym
Farið verður nú undir víðfevnandi granskingarverkætlan, sum snýr seg um bróstkrabba hjá føroyskum kvinnum. Krabbameinsfelagið fegnast um at hetta arb
Altjóða fokus á stomi
Leygardagin 3. oktobur er altjóða stomidagur. Á hesum degi verður kring allan heim ljós sett á viðurskiftini hjá teimum, ið er stomiskurðviðgjørd. Fyr
Aftur opið hús hjá Krabbameinsfelagnum
Bólkurin fyri kvinnur, sum hava ella hava havt krabbamein í undirlívi, fer nú aftur at hittast til prát og hugnaliga samveru. Endamálið við bólki
Bót til bata opið hús
Sjálvhjálparbólkururin Bót til Bata bjóðar øllum kvinnum, ið eru viðgjørdar fyri bróstkrabba, til opið hús í krabbameinsfelagnum. Felagið vil fegið rø
Skótahjálpin 2009 stuðlar børnunum
Í døgunum 19. – 26. september fara skótar aftur at ganga hús úr húsi at hjálpa fólki við einhvørjum og á tann hátt innsavna pening, sum verður latin t
Stuðlið bróstunum
Bót til bata, sum er bróstkrabbabólkurin hjá Krabbameinsfelagnum, lækkar nú prísirnar á klæðunum við bróstkrabbasloyfuni á.
Opið hús fyri tey, ið hava ella hava havt móðurmerkjakrabba
Bólkurin fyri tey, ið eru skorin fyri móðurmerkjakrabba, fer nú aftur at hittast til prát og hugnaliga samveru. Endamálið við bólkinum er at fólk kunn
Hugnaløta víð tí nýggjasta innan bróstprotesur og bh
Bót til Bata og Siri skipa fyri hugnakvøldi við mótasýning og frásøgu um bróstprotesur og bh. Kunnandi hugnakvøldið verður hóskvøldið 10. sept. 2009 k
Nýggjur árskalendari
Foreldrabólkurin hjá Krabbameinsfelagnum hevur gjørt ein nýggjan árskalendara við náttúrumyndum. Ágóðin fer til arbeiðið hjá bólkinum, sum er bólkur f
Vitjaðu landsstýrismannin
Krabbameinsfelagið vitjaði í vikuni nýggja landsstýrismannin í heilsumálum, Aksel V. Johannesen.
Sólráð á krabbamein.fo
Nú ber til at síggja góð ráð um sól og sólverju umframt dagsins UV indeks á heimasíðuni hjá Krabbameinsfelagnum.
Stuðulsbólkar fyri avvarandi
Krabbamein rakar ikki bara tann einstaka, men eisini tey avvarðandi. Krabbameinsfelagið skipar tí í vetur fyri tveimum stuðulsbólkum, ein fyri makar h
Faldari um koppseting fyri lívmóðurhálskrabba
Heilsumálaráðið hevur gjørt ein faldara, har kunnað verður um tilboðið til gentur um ókeypis koppseting fyri lívmóðurhálskrabbamein. Í faldaranum verð
Skeið í húð og andlitsrøkt
Krabbameinsfelagið skipar fyri ókeypis skeiði í andlitsrøkt og at leggja make up. Skeiðið er fyri kvinnur við krabbameini.
Opið hús fyri kvinnur við undirlívskrabba
Bólkurin fyri kvinnur, sum hava ella hava havt krabbamein í undirlívi, fer nú aftur at hittast til prát og hugnaliga samveru.
Tøkk til gomlu nevndina
Á aðalfundinum hjá Krabbameinsfelagnum fóru Erik Wandall, Davina Lamhauge og Birita Ludvíksdóttir úr nevndini, á myndini síggjast frafarnu nevndarlimi
Á vitjan hjá løgmanni
Kaj Leo Johannesen er nú kunnaður um Føroyar móti krabba.
Nýggjur ráðgevi
Krabbameinsfelagið hevur sett Sólrun Jacobsen í starv á skrivstovu felagsins, sum ráðgeva – í hálva tíð.
Íslandsferð 2009
Fyrst í juni fór foreldrabólkurin á spennandi mini cruise ferð. Skipað var fyri túri fyri familjur, sum hava ella hava havt børn við krabbameini til Í
Varpa ljós á mannfólk og krabbamein
Vika 25 verður altjóða heilsuvika fyri menn. Í hesum sambandi verður serstakt ljós varpað á menn og krabbamein.


text:
Tá ið Fíggjarmálaráðið er í samráðingum við fakfeløgini á almenna arbeiðsmarknaðinum, er tað serliga ein persónur, sum er í brennideplinum. Tað er stjórin á lønardeildini.
Hesa uppgávuna hevur Snorri Fjalsbak røkt í nógv ár, men nú hann er farin frá fyri aldur, verður leitað eftir nýggjum stjóra at standa á odda fyri sáttmálasamráðingum hjá landinum.
Lønarstjórin hevur millum annað ábyrgdina áseta lønir og vera ráðgevi hjá landsins arbeiðsgevarum í arbeiðsrættarligum spurningum.
Snorri Fjalsbak er kendur sum ein harður og dugnaligur samráðingarleiðari, og stór krøv vera somuleiðis sett til nýggja lønarstjóran.
Í lýsingini eftir lønarstjóra stendur, at hann ella hon skal megna at arbeiða undir stórum trýsti, skal hava leiðsluroyndir, skal hava samráðingarroyndir og hava hóskandi útbúgving.
Umsóknarfreistin er sett til 9. september.


text:
Á tiltaki í Vinnuhúsinum í hesi vikuni varð frágreiðing um sjóvinnuveitingar løgd fram.
- Úrslitið vísti greitt, at vakstrarmøguleikar eru innan føroyskar sjóvinnuveitingar og hetta hevur týðandi búskaparliga ávirkan á føroyska samfelagið, skrivar Vinnuhúsið á heimasíðu síni.
Frágreiðingin sigur millum annað, at virksemi innan sjóvinnuveitingar er vaksandi í Føroyum. Mett verður at í 2015 var samfelagsbúskaparliga inntøkan frá maritimum tænastum millum 330 og 430 milliónir krónir um árið. Av hesum verður mett, at umleið 170 mió. kr. eru beinleiðis inntøkur frá sjóvinnuveitingum til útlendsk skip.
Í fjør sigldu 600 ymisk skip fleiri enn 2.000 túrar í føroyskum sjóøkið. Tey nógvu av hesum skipum leggja ikki at í Føroyum. Hugsast kann at fleiri av teimum hava tørv á sjóvinnuveitingum, sum føroyskar fyritøkur og havnir kunnu veita.
- Føroyskar fyritøkur eru á støði við altjóða veitarar. Hetta hava royndir okkara víst seinastu árini, har føroyskar fyritøkur í størri mun hava vunnið kappingina um krevjandi uppgávur við útlendskar veitarar. Tó staðfestir frágreiðingin, at neyðugt er at betra um føroyska hagtalsgrundarlagið, tí myndugleikar skráseta og goyma ikki nóg væl upplýsingar um skipaferðslu í føroyskum sjóøki, skrivar Vinnuhúsið.
Syntesa hevur gjørt frágreiðingina fyri Uttanríkis- og Vinnumálaráðið og Oljuvinnufelagið, og tað var Ólavur Gregersen, stjóri á Syntesa, sum bar fram úrslitini.
Kelda: industry.fo


text:
Grótbrotið í Sandavági skal ruddast
10-01-2018 - 13:54 - Jóanis Albert Nielsen
Vága kommuna vil heita á borgarar um at burturbeina sínar lutir, sum standa í grótbrotinum í Sandavági, í seinasta lagið fríggjadagin tann 9. februar 2018.
Vága kommuna arbeiðir við at hampa um í kommununi, og hevur m.a. sett arbeiði í gongd við at rudda grótbrotið í Sandavági. Grótbrotið er eitt alment øki. Har liggja fleiri privatir lutir, sum kommunan ikki eigur. Nevnast kann t.d. bilvrak, bildekk, bátavognar, viðfestisvognar, bátar og bátavrak. Samstundis arbeiðir kommunan við at burturbeina egin ting av økinum.
Fyri at tryggja, at onki av virði verður beint burtur av óvart, fáa borgararnir hesa almennu áheitanina um at fara eftir sínum ognarlutum.
Er ikki møguligt at burturbeina lutirnar av økinum, áðrenn ásettu freistina, eru tit vælkomin at ringja til umsitingina í Vága kommunu.
---
Arbeiðið at rudda grótbrotið í Sandavági er liður í yvirskipaða ynskinum hjá Býráðnum um at seta umhvørvi og trivnað í hásæti. Næsta stig verður at rudda havnarlagið og onnur almenn øki.
Avtala er gjørd við eitt fólk við góðum kunnleika innan umhvørvisráðgeving, um at arbeiða fyri kommununa í eitt avmarkað tíðarskeið at tilrættisleggja ruddingina av kommununi. Vónandi taka borgararnir í Vága kommunu væl ímóti hesum átaki.


text:
Ársins Róland
Heiðursløn verður árliga latin av nevndini í LGBT Føroyum fyri at heiðra minnið um Róland Samuelsen, sála. Heiðurslønin verður latin einum LGBTara, sum LGBT Føroyar metir, hevur givið eitt týdningarmikið og langt íkast til stríðið fyri javnbýtis rættindum til LGBTarar í Føroyum. Samstundis skal viðkomandi hava verið við til at varpa eitt jaligt ljós á LGBT føroyingar.
Og vinnarnir eru…
Bogi Davidsen (2011)
Nevndargrundgeving:
“Eins og Rólant var Bogi Davidsen ein av fyrstu føroyingum, ið alment stóðu fram sum samkynd. Í áttati- og nítiárunum stóð hann á odda fyri at bróta niður tabuið um samkynd og taliaði fyri politiskum javnrættindum í Føroyum. Sum yvirlækni í Danmark var hann eisini við til at veita læknaligan og sosialan stuðul til føroysk samkynd, ið fluttu niður vegna HIV-sjúkuna og lótu lív av eyðkvæmi í Danmark. LGBT Føroyar takkar Boga almikið fyri hansara lívslanga íkast til okkara felagsstríð fyri javnrætti. Tað er okkum ein heiður at fylgja í tínum fótasporum.”
(Eingin Róland heiðursløn varð latin av LGBT Føroyum í 2012 og 2013
Rasmus Rasnussen, sáli (2014)
Nevndargrundgeving:
“Uttan at vilja tað, gjørdist Rasmus Rasnussen, sáli, fyri nøkrum árum síðani miðdepil í stríðnum hjá LGBTarum í Føroyum, tí hann vegna sína kynsliga sannføring varð álopin. Hetta hevði stórar persónligar fylgjur fyri Rasmus og hansara nærmastu, men gjørdist eisini tað, sum endaliga slóðaði fyri, at fólk fyri fyrstu ferð í Føroya søgu vóru vard vegna sína kynsligu sannføring. Rasmus er farin, men ein litfagur varði stendir eftir hann. Tað vitnaðu vit aftur, tá ið hansara síðsti dreymur um, at eitt Fountain House varð sett á stovn í Føroyum, gjørdist veruleiki. Hóast lívið gjørdist alt ov stutt, so hevur henda friðarliga hetjan sett djúp og varandi spor eftir seg. Bæði í okkara minni, men eisini fyri okkara framtíð.”
Sofia M. J. Høgnesen (2015)
Nevndargrundgeving:
“Sofiu M. J. Høgnesen er fyrsti tvørkyndi føroyingur, ið alment hevur staðið fram sum tvørkyndur. Sofia er fyrsti tvørkyndi føroyingur, ið hevur sagt sína søgu alment á prent og í sjónvarpi. Sofia er fyrsti tvørkyndi føroyingur, hevur luttikið í føroyskari lýsingarherferð. Og Sofia er fyrsti tvørkyndi føroyingur, ið hevur kært persónligt álop í lesarabrøvum til Fjølmiðlakærunevnduna og fingið viðhald í síni kæru. Sofia hevur djarvt sagt frá síni persónligu ferð frá manni til kvinnu. Ein ferð, ið ikki enn er komin at enda. Sofia hevur somuleiðis barst fyri betri korum og viðgerðarmøguleikum fyri føroyskum tvørkyndum.”
Sonja J. Jógvansdóttir (2016)
Nevndargrundgeving:
“Eins og Róland var Sonja J. Jógvansdóttir ein av fyrstu føroyingum, ið alment stóðu fram sum samkynd. Hon er ein undangongukvinna og ein slóðbrótari. Hon hevur verið við til at seta tvær rørslur á stovn. Fyrst Friðarboðan og síðani LGBT Føroyar. Sum fyrsti opin samkyndur tinglimur, hevur hon uttan íhald bargt fyri m.a. at veita øllum føroyingum javnrættin at giftast borgarliga í Føroyum. Henda bargdað vann hon í ár. Hon hevur tó goldið ein dýran persónliga prís fyri hetta stríð, og LGBT Føroyar takkar tí Sonju J. Jógvansdóttir almikið fyri henara lívslanga íkast til okkara felagsstríð, og vónar, at hon heldur fram við hesum arbeiði.”
Eiler Fagraklett (2017)
Nevndargrundgeving:
“Hjá samkyndum føroyingum er torført at ímynda sær Føroyar uttan Eiler. Hann hevur í nógv ár ótroyttandi arbeitt til frama fyri javnrættindum hjá samkyndum, serliga í Føroyum. Eiler hevur mangan átikið sær støðuna sum talsmaður fyri LGBT Føroyar, men hetta er bert ein lítil brotpartur av øllum arbeiðnum, ið liggur aftan fyri at tryggja javnrættindi til føroyskar LGBTarar. Tað hevur mangan leikað hart á, og hóast Eiler hevur goldið ein dýran persónligan prís fyri alt sítt stríð, so hevur hann altíð staðið stinnur og funnið orkuna til at stríðast víðari fyri seg sjálvan og fyri okkum onnur. Hetta sóu vit best, tá ið Føroya Løgting eftir triðju viðgerð samtykti broytingar í hjúnabandslógini soleiðis, at samkynd kunnu giftast borgarliga í Føroyum. Hóast hetta er eitt mál, ið Eiler hevur verið ein stórur partur av og leingi hevur arbeitt fram ímóti, er Eiler beinanvegin klárur til næsta stríðið: at seta sálarligu heilsu- og trivnaðarkorini hjá føroyskum LGBTarum í miðdepilin. LGBT Føroyar takkar tí Eileri Fagraklett fyri hansara langa stríð til frama fyri einum javnrættari og rúmligari Føroyum. Eiler, tú ert ein av okkara hetjum.”


text:
Sandoyarportalurin11 des 2009
Sverri Mortensen: - Pápi og abbi bjargaðu
Antoni og Melchior
Sum vit skrivaði í greinini um
syrgiliga tilburðin, tá ið áttamannafarið úr Skálavík fórst
á Glyvursnesi á jóansøku í 1896, vórðu bara tveir mans
bjargaðir: Anton í Dalsgarði og Melchior á Hamri. Allir átta
royndu at koma sær á kjøl, men báturin mól runt í heilum, so
at enda vóru bara Anton og Melchior eftir. Hinir 6 menninir
fingu allir váta grøv.
Sverri við mynd av Nýggjaberg, sum pápi hansara
førdi og átti í
Henda sama vanlukkudagin vóru argjamenn á floti og komu
til og bjargaðu Antoni og Melchior. Nú vil so væl til, at
vit hava hitt ein av eftirmonnunum hjá argjamonnunum, sum
bjargaðu Antoni og Melchior, sum sótu á kjøli.
Skilamaðurin Sverri Mortensen á Argjum, sum nú er 86 ár
veit at siga, at bæði pápi hansara og abbi hansara vóru við
til at bjarga báðum skálvíkingunum fyri 113 árum síðan. Pápi
hansara var tá 13 ára gamalur, men var útrógvin saman við
pápa sínum og Dánjali Michelsen, sum seinni fekk sær
aftirnavnið Arge.
Vit spurdu Sverra Mortensen, um hann hevði hoyrt nakað um
henda tilburðin.
Sverri Mortensen: - Eg skal siga sum er, at eg ørmintist
okkurt frá abba mínum, men nú eri eg glaður fyri at hava
fingið hetta nærri lýst, sigur Sverri og heldur fram:
- Pápi mín, Mortan J. Mortensen, sum var við teimum á
floti, var bara 13 ára gamalur. Hinir báðir vóru abbi mín,
Palli Mortensen, róptur Gamli Palli á Argjum, og Dánjal
Michelsen. Teir sóu skálvíksbátin fyri báðum seglum, tá ið
hann kom suður um Glyvursnes.
Sum greitt var frá í fyrru greinini, góvu argjamenninir
sær ikki nærri far um bátin, men løtu seinni sóu teir, at
okkurt var áfatt, tí báturin var ikki at síggja.
Argjamenn drógu snørini inn og komu skjótt til holvda
bátin og fingu bara bjargað Melchior á Hamri og Anton í
Dalsgarði. Hinir seks fóru allir í Harrans hendur.
Skálvíkingarnir vóru Lukas Joensen, 72 ára gamalur.
Nicodemus Nicodemussen, 58 ára gamalur. Poul Petersen, 52
ára gamalur. Jógvan Olsen, 44 ára gamalur. Jógvan Joensen,
33 ára gamalur – hann var formaður á bátinum. Og so var
eisini Rasmus Joensen heiman av Sandi við, 22 ára gamalur.
- Kona Melchior, Katrina var mostir mín, og hon var av
Leynaslektini, veit Sverri Mortensen at siga.
Pápin hvarv við Nýggjabergi
- Abbi mín, Palli Mortensen, var heimamaður og róði út,
teir høvdu velt nógva jørð. Pápi mín bleiv sjómaður. Hann
gekk burtur í 1942 á veg heim undan Íslandi við trolaranum
Nýggjabergi úr Miðvági. Teir vóru henda túrin 21 mans við.
Av teimum vóru 16 úr Miðvági, og allir sjólótust. Pápi var
skipari á Nýggjabergi, sum kom í 1937. Pápi átti saman við
Sámali Ellefsen í Nýggjabergi. Sámal var snikkarameistari.
Pápi var eisini uttanlands við trolara, sigur Sverri
Mortensen at enda.
Her kann verða skoytt uppí, at Wikipedia nevnir henda
tilburðin, tá ið Nýggjaberg gekk burtur. Sagt verður, at
hetta var tann einstaka føroyska vanlukkan undir seinna
heimsbardaga, sum kravdi flest mannalív í senn. Har verður
sagt soleiðis: “Trolarin Nýggjaberg úr Miðvági hvarv í mars
1942 á veg undan Íslandi, og eingin av manningini spurdist
aftur. Líkt er til, at ein týskur kavbátur hevur søkt hann
við torpedo.”


text:
70 tons av ull eru væntandi endað í brenniovninum í ár. Alt hetta meðan gólvteppir framleidd úr føroyskari ull í hesum døgum verða sýnd fram á London Design Fair. Talan er um eina fráfaringarverkætlan frá Kunstakademinum í Keypmannahavn, ið hevur verið eitt dømi um at síggja menningarmøguleikarnar innan tilfeingi og skapa burðardygga framleiðslu
Tá Ragnhild Hjalmarsdóttir Højgaard í summar tók prógv sum designari á Det Kongelige Kunstakademi´s Skole for Design, valdi hon at gera sína fráfaringarverkætlan um føroysku ullina.
Burðardygg menning
Hon arbeiddi við menningarmøguleikunum við ullini, sum á hvørjum ári endar í tonsatali á ruskdugum í Føroyum, tí eingin skoytir um hana.
Verkætlanin tók støði í dagsskránni hjá ST um burðardyggja menning. Og úrtslitið var ein kollektión av gólvteppum, gjørd úr føroyskari ull – í sínum náttúrulitum.
Gólvteppini eru dømi um, hvussu ullin sum rávøra kann gagnnýtast á nýggjan og øðrvísi hátt.
-Ullin er ein av fáu rávørunum, vit hava i Føroyum, ið eigur at kunna koma til sín rætt, serliga nú Føroyar verða lýstar uttanlands, meir enn nakrantíð áður, sigur Ragnnild Hjalmarsdóttir Højgaard.
Vald út
Verkætlanin við ullini var so sermerkt, at Ragnhild sum ein av 22 av tilsamans 300 kandidatunum, sum tóku prógv sum designarar og arkitektar á kunstakademinum í ár, varð boðin við á London Design Fair.
Talan er um eina av størstu designmessunum í Onglandi. Á framsýningini eru brúkslutir og list, har evnið er hvussu vit gagnnýta tilfeingið á burðardyggan hátt. Við á messuni eru umleið 500 framsýnarar úr 28 ymskum londum.
Skal prýða Glasir
Ragnhild er eisini millum listarfólkini, sum hava fingið til uppgávu, at prýða føroyska størstu byggiverkætlan Glasir. Eisini har verður talan um framleiðslu úr føroyskari ull.
Umframt at vera estetiskt prýði skal ullin eisini tæna akustikkinum og trivnaðinum í bygninginum, ið annars er úr hørðum tilfari sum glasi, betongi og stáli.
Endamálið við øllum hesum er at finna nýggjar og øðrvísi mátar at gagnnýta føroysku ullina, sum einaferð varð rópt føroya gull.Ragnhild Hjalmarsdóttir Højgaard sær stórar møguleikar í síni verkætlan, ið hon merkir stóran áhuga fyri, og miðar eftir at finna samstarvsmøguleikar, ið kunnu gera at verkætlanin verður til meira enn ein fráfaringarverkætlan.
Eingin ullamóttøka verður í ár, og tað merkir, at eini 70 tons av góðari ull helst fara fyri skeyti.


text:
Boccia, ein ítrótt fyri øll
Um vikuskiftið verður landsdystur í boccia leiktur í ítróttahøllini í Runavík. Føroyar skulu leika móti Onglandi, ella rættari Stórabretlandi. Føroyska liðið er mannað við 12 leikarum, 4 kvinnum og 8 monnum. Teir 12 leikararnir eru úr teimum báðum feløgunum hjá ÍSB, Svani og Smæruni.
ÍSB vónar, at nógv fólk leita sær í ítróttahøllina í Runavík at stuðla føroyska liðnum. Boccia er ein av teimum stóru ítróttagreinunum hjá ÍSB, helst tann størsta. Boccia er eitt sera undirhaldandi spæl. har nýggjar støður alla tíðina koma í. Og vísu orðini um, at onki er avgjørt, fyrr enn alt er avgjørt, munnu passa sera væl til júst hetta spælið. Harafturat kemur, at áskoðararnir koma sera tætt at spælarunum.
Skráin fyri landsdystin er hendan: Fríggjadagin verður leikt innleiðandi umfar beint eftir setanina. Sæunn Ólavsdóttir setir tiltakið. Byrjað verður kl. 10, og er tað liðugt at spæla um 14 tíðina. Leygardagin er finaluumfar á skránni. Aftur leygardagin verður byrjað kl. 10. Spælt verður líkt til kl. 17, tá vinnararnir eru funnir.
Sunnudagin er ein øðrvísi kapping á skránni. Tá verður uppvísningsdystur leiktur á torginum í Runavík, t.e. undir býráðsskrivstovuni. Tá fara landsliðsleikararnir at leika móti kendum føroyingum. Nevnast kunnu Tummas Hanus Dam, bretskur sendimaður, Jógvan á Lakjuni og Kári P. Højgaard, politikarar, Abraham Løkin og Klæmint Olsen, fótbóltsleikarar og Kristina Bærentsen, sangari. Hendan kappingin byrjar kl. 14 og varar ein goðan tíma. Viðrar ikki, verður leikt í Løkshøll ístaðin.
ÍSB vil bjóða øllum at vera vælkomin til tiltakið, sum er ókeypis. Stuttligt hevði verið, um nógv fólk gjørdu sær ein túr til Runavíkar at hyggja.
Myndin av føroyska liðnum er tikin beint eftir venjingina týsdagin. Seinasta venjingin er hósdagin, og kappingin byrjar fríggjadagin.
Vælkomin til landsdyst.
ÍSB
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Gera býarplan fyri Saksun
Býarplanur er nú gjørdur fyri Saksun. Tað hevur leingið ligið í kortunum at fáa býarplan fyri bygdina og á býráðsfundi í august varð samtykt at leggja býarplanin fram til hoyring.
Kunnað teg um býarplanin her.
Broytingin liggur frammi til alment eftirlit á kommunuskrivstovuni í vanligari skrivstovutíð.
Frá mánadegnum 09. oktobur 2017 til mikudagin 01. novembur 2017 báðir dagarnir íroknaðir
Møgulig mótmæli og/ella broytingaruppskot, skulu verða handað skriftliga til Sunda kommunu í seinasta lagi 27. novembur 2017.